text:
Ubusanzwe tuzi neza ko hari ibyiciro bibiri mu bu rumbuke bw’abagore cyangwa abakobwa. Hari abagira itariki bagiraho mu mihango idahinduka ariko kandi hakaba n’abandi bagira itariki zihindagurika ibyo bita mu ndimi z’amahanga (irregulier et legrier).
Ku bafite ukwezi kudahindagurika hari ibintu bitandukanye bishobora guhindagura ukwezi kwe cyangwa bikagenda bihindura n’imitirere yabo.
Dore ibishobora gutera ihindagurika ry’ukwezi
Kubyibuha cyane nyuma umuntu akananuka cyane
Iyo umugore abyibushye cyane umubiri we utangira gukora imisemburo myinshi ariko iyo ananutse kandi umubiri we ugatangira gukora imisemburo micye ibyo bituma hashobora kubaho ihindagurika ry’imisemburo.
Kunywa ibinini biboneza urubyaro
Kunywa ibi binini, na byo bishobora gutuma habaho imihindagurikire kuko ushobora kubura imihango cyangwa ugatinda bitewe nuko habamo imisemburo ibuza ko umugore yajya mu bu rumbuke ngo igi risohoke.
Burya iyo unywa ibinini byo kuboneza urubyaro ukabireka, rimwe na rimwe byangiza ukwezi kwawe kw’imihango.
Gukora imyitozo ngororamubiri ikabije
Muri rusange, siporo nziza, ariko, gukora imyitozo iruhije cyane na byo bishobora guhindura ukwezi k’umugore ntabe yabonera imihango igihe kubera ko umubiri ugira ikigero cy’ingufu ukenera kugira ngo ube wajya mu burumbuke.
Iyo ikigero k’imbaraga cyagiye hasi bitewe nuko ukora imyitozo ikazikumaramo, umubiri ushobora kurekera kujya mu burumbuke kugirango umubiri ugumane imbaraga ukenera.
Kugira ingendo za buri gihe, kurwaragurika, konsa, kunywa imiti ya kanseri, kutarira ku gihe n’ibindi byinshi bishobora gutuma ukwezi ku mugore guhindagurika.
Hari indwara yitwa polisitike ovariyo sendorome (Polycystic ovary syndrome) abagore benshi bakunda kurwara bitewe n’ihindagurika ry’imisemburo ikaba na yo ishobora guterwa no kubura imihango.
Ni byiza ko wahita ujya kwa muganga bakakubwira uko wakwivuza, uramutse ubonye ibimenyetso nko guhindagurika kw’imihango, kurwara ibiheri, kunanuka bikabije udasobanukiwe ikibiera, kuzana ubwoya bwinshi ku mubiri no mu maso, kwiyongera ibiro bikabije. Ibi by’umwihariko abagore bashaka gusama ni ngombwa ko babyitaho.
Muri make kubura imihango cyangwa gutinda bikaba biterwa nuko imisemburo yiyongereye cyangwa yagabanuka hakaba hari ibinini kwa muganga batanga bituma imisemburo y’umuntu ijya mu kigero kiringaniye mu mubiri.


c: text/html

text:
Ese Yesu wamugize ubuturo cyangwa wamugize ububuhungiro?-Dr Paul Gitwaza
Yanditswe na: Ubwanditsi2021-09-29 08:10:28
"Mwese abarushye n’abaremerewe, nimuze munsange ndabaruhura. Mwemere kuba abagaragu banjye munyigireho, kuko ndi umugwaneza kandi noroheje mu mutima, namwe muzabona uburuhukiro mu mitima yanyu, kuko kunkorera kutaruhije, n’umutwaro wanjye utaremereye.” Matayo 11:28-30
Ese Yesu wamugize ubuturo cyangwa wamugize ububuhungiro? Ese Yesu ni ubuturo cyangwa ni ubuhungiro? Uhunze agira igihe asubira yo, ariko uwagize ubuturo ahama aho.
Dufite ubwoko bw’abakristo 2: Hari abagize Yesu ubuhungiro, n’abagize Yesu ubuturo. Abagize Yesu ubuturo ni bande? Ni abamubamo ku manywa na nijoro, bamubaho mu kazi no mu bushomeri, bamubamo bicamo bitanacamo, bamubaho barwaye cyangwa bakize. Bamubaho bapfushije cyangwa babyaye, bamubaho mu bihe byose!

robotstxt: allowed

filter: keep


text:
Uyu mukobwa yavuze ko atigeze yumva iakunzwe cyane nabo kugeza ubwo yahuraga n'umugabo we Mark ku rubuga rwa Tinder mu myaka itanu ishize.
Mu gusobanura uko yahungaga abasore bashaka kuryamana nawe , uyu mukobwa w'imyaka 23, ukomoka muri Nouvelle-Zélande, yagize ati: "Ikintu kijyanye nibyo ntabwo cyakoraga kuri njye. Ndibuka ko natekereje kutazagira uwo duhuza igitsina ariko nanone nari mbizi neza ko ntari umutinganyi.
"Byanteye ubwoba - Natinyaga ko ntazigera mbona umukunzi niyemeza kujya gushaka abajyanama ku bibazo byo gutera akabariro.
Uyu mukobwa yavuze ko ibyo byose byahindutse ubwo yahuraga n'umugabo we,ati: "Mvuye mu mashuri yisumbuye mfite imyaka 18 nahuye na Mark w'imyaka 45, kuri Tinder mbona ko nari narabuze umuntu ukwiye."
Mu mezi atandatu yakurikiyeho, aba bombi bagiye baganira buri gihe kandi ntibashobora kwifata ubwo bahuraga - nubwo barutanwa imyaka 22.
"Ubwa mbere duhura twaraganiriye gusa hanyuma ubutaha dutera akabariro kandi sinigeze mbidwanya na gato. Natekereje nti 'uyu musore aratangaje, ndamukunda cyane'.
"Nashimishijwe cyane no gutakaza ubusugi bwanjye ndavuga nti "Imana ishimwe, nshobora kujya kubaho ubuzima bwanjye ubu ariko uyu musore akora neza - ni byiza ko nakundanye n'umuntu watwaye ubusugi bwanjye."
Nyuma yimyaka ibiri bakundana, aba bombi bahise babana mu nzu imwe hagati muri 2019 mbere yo gushyingiranwa mu ntangiriro z'uyu mwaka.
Nubwo abantu ku mbuga nkoranyambaga babona kurutana mu myaka ari ikintu kidasanzwe, Sav na Mark bibagiwe imyaka irenga 20 ibatandukanya - bashimangira ko "urukundo ari urukundo".
Sav yagize ati: "Numva ari byiza rwose ariko byambereye umurongo wo kwiga kuri njye n'umubano wanjye wa mbere.
Ninjye mukobwa wa mbere Mark yabanye nawe,bityo twese tugomba kwigira byinshi hamwe.
"Nubwo tutanganya imyaka, turacyashakira hamwe umugozi uzirika umubano w'igihe kirekire kandi ukomeye.
Aba bombi bamaze igihe bashyira hanze amafoto agaragaza urukundo rwabo ndetse ntibahisha ko barutanwa mu myaka gusa bituma batukwa cyane.
Source : https://umuryango.rw/ubuzima-115/udushya/article/umukobwa-w-imyaka-23-ari-mu-byishimo-by-uko-yatwawe-ubusugi-n-umugabo-umurusha


text:
Kudasinzira bihagije bishobora gutera umuntu ingaruka nyinshi zitandukanye, gusa Ushobora gusinzira utinze umunsi umwe ntibigire icyo bitwara, gusa kubikora iminsi yikurikiranya, bishobora kukuzanira ibibazo.
1.Byongera ibyago byo kwibasirwa na diyabete
Kumara igihe kirekire utarasinzira, kimwe no kuryama igihe kirekire cyane, byongera ibyago byo kwibasirwa n’indwara zikomeye nka diyabete. Kuryama amasaha ari munsi ya 6 cg ari hejuru y’9, byongera ibyago byo kurwara diyabete yo mu bwoko bwa 2 ndetse n’isukari ikaba nyinshi mu maraso, bitewe n’ukwinangira k’umusemburo wa insuline nkuko byerekanwa n’ubushakashatsi bwasohotse mu kinyamakuru JAMA Internal Medicine.
2.Byangiza umutima
Hatitawe ku gitsina, imyaka, cg ibiro ufite, gusinzira igihe gihagije ni ingenzi cyane ku mikorere myiza y’umutima. Gusinzira neza bigira uruhare rukomeye mu gusana no gutuma udutsi duto dutwara amaraso ku mutima dukora neza.
Ubushakashatsi bwakozwe n’ikinyamakuru cyandika ku mutima mu burayi (European Heart Journal), bwerekanye ko abantu baryama hasi y’amasaha 6 baba bafite ibyago byo kwibasirwa n’indwara z’umutima ndetse na stroke ugereranyije n’abaryama amasaha 7 kugeza ku 9.Kimwe nuko, kuryama igihe kirekire nabyo bigira ingaruka mbi ku mikorere myiza y’umutima, nabyo ugomba kubyirinda.
3.Bigabanya ubudahangarwa bw’umubiri
Gusinzira igihe gito bigira ingaruka ku budahangarwa bw’umubiri, bugufasha kurwanya indwara nk’ibicurane, gufungana n’izindi zitandukanye. Iyo uryamye, urwungano rw’ubwirinzi bwawe bukora proteyine zizwi nka cytokines n’abandi basirikare bitabazwa mu kurwanya infection n’ubundi bubyimbirwe. Mu gihe uru rwungano rudakora neza, nibwo utangira kwibasirwa n’indwara zitandukanye yaba izituruka kuri virusi na bagiteri, ugahora wibasirwa n’indwara za hato na hato.
4.Bishobora gutera kwiheba no kwigunga
Kumara igihe kinini utaryama, byongera ibyago byo kwibasirwa n’indwara yo kwigunga (depression). Bihindura imikorere y’imisemburo ishinzwe guhererekanya amakuru ku bwonko (neurotransmitters), ikaba ariyo mpamvu nyamukuru itera depression. Kimwe n’uko depression ubwayo, ishobora gutuma udasinzira neza bihagije.Abantu barwaye depression, bakunze kuryama amasaha macye atageze kuri 6. Ikindi kandi kudasinzira ni kimwe mu bimenyetso bya mbere bya depression. Niba urwaye depression, ukaba ufite ibibazo byo kudasinzira neza, gerageza ushake inzobere mu byerekeye indwara zo mu mutwe muganira.
5.Byangiza uruhu
Kutaryama amasaha ahagije nijoro, bitera amaso gutukura cyane, ndetse uruhu rukikije amaso rugakanyarara. Uretse amaso bihita bigaragara cyane, n’uruhu muri rusange niko bigenda.Kudasinzira igihe gihgaije bigira ingaruka ku mikorere myiza y’uruhu n’uburyo rukweduka. Iyo udasinzira amasaha ahagije, byongera ikorwa ry’umusemburo wa cortisol, uyu musemburo ubuza ikorwa rya proteyine z’ingenzi mu gutuma uruhu ruhora ruhehereye kandi rworoshye.
6.Bishobora gutuma wiyongera ibiro
Gusinzira amasaha ahagije, bifasha mu kuringaniza ibitera ubushake bwo kurya no gusonza mu mubiri. Iyo udasinzira igihe gihagije nk’uko umubiri ubikeneye byongera ikorwa ry’umusemburo wa ghrelin; uyu akaba ari umusemburo utuma wumva ushonje ndetse bikagabanya ikorwa ry’umusemburo wa leptin, ukuraho ubushake bwo kurya igihe uhaze.
7.Bigira ingaruka mbi ku bwonko no kwibuka
Kuryama igihe gihagije bigira akamaro, kuko bigufasha kwibuka cyane, Gutekereza ndetse no kubasha gufata mu mutwe. Iyo utasinziriye bihagije, kenshi biragorana gukora no kwita kubyo ushinzwe umunsi ukurikiyeho.
Kudasinzira bihagije bishobora kugira kandi ingaruka ku buryo wita ku bintu, kwibuka, Gutekereza no gukemura ibibazo bitandukanye. Bigira kandi ingaruka zikomeye mu buryo wibuka ibintu yaba ari ibya vuba cyangwa ibya cyera. Niba wifuza ko ubwonko bwawe bukora neza, ryama amasaha ahagije buri joro.


text:
2017 yarangiye imiryango 219 273 imaze guhabwa inka muri Girinka
Yanditswe na SEZIBERA ANSELME
Umwaka wa 2017 usize imiryango 219 273 itishoboye yorojwe muri gahunda ya Girinka kuva iyi gahunda yatangira nk’uko bitangazwa n’Ikigo gishinzwe ubuhinzi n’ubworozi mu Rwanda (RAB).
Umuyobozi ushinzwe ubworozi mu kigo cya RAB Dr Gafarasi Isidore, atangaza ko imiryango itishoboye 219 273 ari yo yari imaze korozwa muri gahunda ya Girinka kugera mu mpera za 2017, mu gihe intego yari ihari ari uko uriya mwaka wagombaga kurangira hatanzwe inka ku miryango 350 000.
Nk’uko Dr Gafarasi abitangariza Imvaho Nshya, agira ati: “Mpereye ku byavuye mu ibarura Rusange ry‘Abaturage n’Imiturire (EICV 4), ryagaragaje ko imiryango 219 273 ari yo yagejejweho inka muri gahunda ya Girinka yatangijwe na Perezida wa Repubulika”.
Asobanura ko kugira ngo iyo ntego yo gutanga inka igerweho hasabwaga ubukangurambaga bugamije gukurikirana gahunda ya Girinka, hakabaho kwitura, abafatanyabikorwa, icyumweru cyahariwe Girinka mu turere ndetse n’abandi basabwaga kugira uruhare mu kuyitera inkunga.
Indi ngamba Dr Gafarasi atangaza yari uguhangana n’abashaka za ruswa n’indi myitwarire idahwitse ndetse no kwihaniza abazifata nabi.
Nk’uko akomeza abitangaza, gahunda ya Girinka yazanye impinduka mu gutuma umusaruro w’amata wiyongera ndetse habaho n’inganda n’amakaragiro biwutunganya hirya no hino mu gihugu.
Avuga ko ikaragiro rya Nyagatare riherereye mu karere ka Nyagatare ryubatswe rigeze mu gutunganya umukamo w’amata ungana na litiro 15 000 ku munsi, uruganda Inyange ruherereye mu Mujyi wa Kigali na rwo rugira uruhare runini mu gutunganya uwo mukamo w’amata kuko ruri kuri litiro 70 000 ku munsi.
Dr Gafarasi anagaruka ku ikusanyirizo rya Nyanza riri mu majyepfo aho kugeza ubu ritunganya amata angana litiro 4000 ku munsi ariko nyuma y’ibikorwa byo kuryongerera ubushobozi biteganywa mu gihe cya vuba bikazariha ubushobozi bwo gutunganya litiro 20 000 ku munsi.
Kubera gahunda ya Girinka kandi yanatumye ikusanyirizo rya Mukamira muri Nyabihu ribasha kubona amata kuko rifite ubushobozi bwo kwakira litiro z’amata 40 000 ku munsi.
Gahunda ya Girinka yatangijwe mu 2006 na Perezida Paul Kagame, intego nyamukuru yari iyo kurwanya imirire mibi mu bana no kuzamura ubukungu bw’imiryango ikennye, ibyo byagezweho hifashishijwe guha inka buri muryango ukennye bityo amata mu miryango ariyongera. Iyi gahunda ni imwe muri Gahunda z’ingenzi mu gukemura ibibazo byo kutihaza mu biribwa.


text:
Abapfobya n'abahakana itsembabwoko ry'abatutsi
Igice cya kabili cy'igitabo "Uko Paulo Kagame yatanze abatutsi ho ibitambo" Cyanditswe na JMV Ndagijimana, Mw'icapiro La Pagaie
"Bernard Kouchner yaravuze ati: «Kuvuga ko FPR yakoze itsembabwoko ry’Abahutu ni uburyo bwo gupfobya itsembabwoko ryakorewe Abatutsi».
Ubu nsohoye iyi nyandiko nzi ikintegereje. Guharabikwa nshinjwa guhakana no gupfobya itsembabwoko. Ni ikibazo cy'urupfu n'ubuzima, cyane cyane iyo uzi ibikorerwa abahakana bakanapfobya itsembabwoko bivuye inyuma. Iyo ntambara niyemeje kuyirwana, kubera ko ukuri kutagira ikiguzi. Nambutse akarwa nta ngingimira. Nahunze igihugu cyanjye kubera impamvu za politiki kuva muri 1994. Nakiriwe n'u Bufaransa kubera ko icyo gihugu nabonaga kindutira icyuka cy'iterabwoba kiba mu guhugu cyanjye. Niba ngomba kubaho nanone ntinya kuvuga mu gihugu nise iwacu ha kabiri, simbona icyo naba nkora mu Bufaransa.
Mwumvise ko Bernard Kouchner ashinja guhakana no gupfobya itsembabwoko cyangwa abahakana ko Paul Kagame ari we wahagaritse itsembabwoko cyangwa abahamya ko yicishije Abatutsi bali basanzwe baba mu Rwanda kugira ngo ashobore gufata ubutegetsi ku ngufu. Cyangwa ko nawe ubwe yakoze ibyaha by'itsembabwoko. Nyamara ibikorwa by'ubwicanyi bitagira ingano bya FPR bwanditswe mu byegeranyo byemewe by'Umuryango w'Abibumbye, by'imiryango itabogamye iharanira uburenganzira bw'ikiremwa muntu nka Human Rights Watch na Amnesty International. Guverinoma ya Paul Kagame n'inshuti ze bemeza ko gusaba ko hagaragazwa ukuri kose ku itsembabwoko ryakozwe mu Rwanda ari uburyo bwo guhakana itsembabwoko.
Amanama, imyigaragambyo, amanama mbwirwaruhame, ibiganiro bikozwe bidateguwe cyangwa ngo biterwe inkunga n'ubutegetsi bw'u Rwanda bihita bibangamirwa bikitwa ko ari ibipfobya itsembabwoko, bitaranaba. Ubwo buryo bwo kubangamira abashaka kwibuka ababo butangiye gucengera mu mico y'amwe mu mashyirahamwe ku buryo atanagitinya gukoresha imbaraga abuza abantu kuvuga. Ibyo byagaragariye i Buruseli mu Bubiligi n'i Den Haag (La Haye) mu Buholandi.
Mu Bufaransa, ibikorwa bigamije gucecekesha abantu ku ngufu no kuburizamo ibyabo kugeza ubu bikorwa mu itangazamakuru cyangwa muri politiki nkuko bigaragara kuri Bernard Kouchner. Hari n'ibinyuzwa mu nyandiko z'amashyirahamwe nka Survie, Le Collectif des parties civiles pour le Rwanda, na Genocide made in Rwanda. Abanyamuryango bo muri iri shyirahamwe ryaratinyutse risuka indobo y’irangi ritukura ku mutwe w'uwahoze ari minisitiri w'ububanyi n'amahanga, Bwana Hubert Védrine, ubusanzwe tuziho gukunda igihugu, kutabogama no gushishoza. Iryo shyirahamwe ryahanwe n'ubutabera kubera ko ryendereje Bwana Védrine.
Urundi rugero: Ku itariki ya 20 Ukwakira 2007, ishyirahamwe Démocraties likorera i Paris ryateguye inama ku byerekeye «Uruhare rw'u Bufaransa mu makuba yagwiriye u Rwanda», iyo nama yabereye ku cyicaro cya Sénat i Paris. Hasigaye iminsi mike ngo iyo nama ibe, amwe mu mashyirahamwe y'Abafaransa abogamiye ku butegetsi bw'i Kigali yakoze ibishoboka byose ngo aburizemo icyo gikorwa. Babuze uko bagira, bakoresha ibinyamakuru mu guharabika iyo nama yari yateganyije guha ijambo abanyepolitiki, abasilikari n'abanyamakuru. Ikigo nyarwanda gitanga amakuru (Rwanda News Agency) cyasohoye inkuru cyise «Inama y'abahakana itsembabwoko igiye kubera ku cyicaro cya Sénat y'Abafaransa», kinatangaza ko cyabibwiwe n'uwitwa Alain Gauthier, umuyobozi wa Le Collectif des parties civiles pour le Rwanda.
Iyo nkuru yavuye i Kigali yashinjaga abateguye iyo nama ko bagamije guhakana no gupfobya itsembabwoko. Alain Gauthier we yageze n'aho yandika ibaruwa yamagana inama anayishyikiriza Perezida w'akanama gashinzwe ububanyi n'amahanga ka Sénat, Bwana Xavier de Villepin, wagombaga no gufata ijambo muri iyo nama. Iyo nkuru yo mu Rwanda yamvuzemo yitwaza ko isubira mu magambo yabwiwe na Alain Gauthier igira iti: «Ni JMV Ndagijimana wigeze kuba ambasaderi w’u Rwanda i Parisi watangaje iby'iyo nama. Akaba ari umwe mu bantu b'ingenzi bahakana itsembabwoko baba mu Bufaransa». Nguko uko inkuru y'ikigo gitanga amakuru yanshyize ku isonga ry'abahakana itsembabwoko badashobora no kumbwira icyo bashingiyeho bampamya icyo kinyoma cyambaye ubusa. Ni nde watekereza ko mu Bufaransa, igihugu kizwiho demokarasi isesuye, haba abantu bumva ko bashobora gukora icyo bishakiye ndetse banakinisha gutangaza ibitakaragasi babishinja abo badahuje imyumvire? Bwana Alain Gauthier yashoboraga kuza muri iyo nama akavuga ibyo yahagazeho aho guca urwa Mbehe nk'uwariye bitugukwaha yo mu bihugu bitagendera ku mategeko.
Ntibyarangiriye aho, kuko hari abandi bashatse kumbangamira. Ku itariki ya 14 Werurwe 2009, Ishyirahamwe rikorera mu mujyi wa Angoulême ryari ryantumiriye gutanga ikiganiro mbwirwaruhamwe ku kibazo cyo kwibuka abahitanwe n'itsembabwoko, muri gahunda y'ubwiyunge mu Rwanda. Charles Onana, umunyamakuru ukomoka muri Kameruni, yagombaga gufata ijamba akagira icyo avuga ku rukiko mpuzamahanga rwashyiriweho u Rwanda. Hari hateguwe icyumba mu kigo ndangamuco cyagombaga kuberamo inama.
Inama iraye iri bube, impuzamashyirahamwe yo muri ako karere ibarizwa mu rugaga bita Maison des Peuples et de la Paix, isaba ku mugaragaro abategetsi b’Akarere ka Angoulême ko bafata icyemezo cyo kubuza uwo bitaga ruharwa gukandagira muri uwo mujyi. Uwo ruharwa ninjye bavugaga. Akarere ka Angoulême, ari nako nyiri iyo nzu, kahise kisubiraho nta perereza rikozwe, kimana uburenganzira bwo gukoresha inama bise iy'abahakana itsembabwoko muri iyo nzu. Ngo kuvuga ko nigeze kuba Minisitiri w'ububanyi n'amahanga byonyine byatumye abari bateguye inama bahakanirwa icyumba bari bemerewe.
Tureke kubitindaho! Nubwo havutse imbogamizi zitunguranye, abateguye inama ntibarekeye iyo ngo baratsinzwe. Bahise bumvikana n'umuntu ufite akabari hafi aho nko muri metero 200 uvuye kuri cya cyumba ngo akabatize bakoreremo ikiganiro. Ku itariki ya 14 Werurwe saa munani, abagize ishyirahamwe ryari ryateguye iyo nama bagumye guhagarara imbere ya cya cyumba inama yagombaga kuberamo bategereje abayijemo ngo babarangire inzira ijya ku kabari aho ikiganiro cyari cyimuriwe. Ikiganiro cyiswe icy'abahakana itsembabwoko! Amaherezo, ikiganiro mbwirwaruhame cyitabiriwe n'abayobozi b'akarere, abihayimana, abaturage ba Angoulême n'abanyafurika kiba mu mutuzo, abo banyabinyoma bo bariheza. Mu byo nahavugiye uwo munsi, nabanje kwisobanura bihagije ku binyoma bitagira ishingiro nashinjwaga n'ako gatsiko k'abakorera FPR batuye Angoulême. Abantu benshi mu bitabiriye ikiganiro bateye mu ryanjye bamagana iyo mikorere iteye isoni, nuko ikiganiro mbwirwaruhame kirangira ku buryo bushimishije cyane bitewe n'abo «bazungu b’abanyabinyoma (blancs-menteurs)», nkuko umwanditsi Pierre Péan yabise.
Aho Angoulême rero umutego mutindi wo kuburizamo inama bakoresheje iterabwoba wabashukanye nyirawo. Mu myanzuro, benshi mu bitabiriye ikiganiro bifuje ko hakwamaganwa iyo mikorere ishaka gupfukirana imbaga nyamwinshi y'Abafaransa ngo babone ibintu nkuko FPR n'abanyamahanga bayishyigikiye babyifuza, dore ko batemera ukundi kuri uretse ukwabo ku mahano yagwiririye abanyarwanda.
Usoma iyi nyandiko ntiyumvirane! Ibi mvuga ntibyabereye i Kigali, mu Rwanda. Byabereye Angoulême, mu gihugu y'u Bufaransa, akarere ka Charente, mu Bufaransa rwagati, ku munsi wa 14 w'ukwezi kwa gatatu, mu mwaka wa cyenda w'ikinyejana cya makumyabiri na rimwe! Byarambabaje kubona ko no mu gihugu kigendera kuri demokarasi nk'u Bufaransa, mu kinyejana cya 21, ubugambanyi bugishoboka.
Uwashoboye kundema agatima n'umuyobozi wo mu biro by'umukuru w'akarere ka Angoulême twavuganye kuri telefoni hashize iminsi itatu ikiganiro kibaye. Amaze kumbwira ko ababajwe n'uko akarere kabo kashutswe n'abantu batagira umugayo, uwo mukozi mukuru w'akarere wari wakurikiranya ikiganiro mbwirwaruhame cyo ku itariki ya 14 Werurwe yemeje ko haba ibyavuzwe haba ndetse n'imvugo yakoreshejwe mu kiganiro, nta sano n'imwe byari bifitanye no guhakana no gupfobya itsembabwoko nkuko byari byatangajwe na ya ngirwashyirahamwe. Ntako bisa mu rwego rwo gutsura demokarasi n'uburenganzira bwo kudapfukiranwa mu Bufaransa. Twizere ko icyo kinyoma cyabuze intebe kizabera isomo, haba mu Bufaransa n'ahandi hose, uwishingikiriza gusa ibinyoma n'iterabwoba ryibasira abize mu gukwirakwiza impuha ingoma ya Paul Kagame itangaho imari itagira ingano.
Mu nama yabereye i Parisi kimwe no mu kiganiro mbwirwaruhamwe cyabereye Angoulême, icyari kigamijwe n'amashyirahamwe akorera FPR kwari ugutera ubwoba ababyitabiriye kugira ngo bacecekeshe burundu abatavuga rumwe na bo ku byabaye. Ku itariki ya 20 Ukwakira 2007 i Parisi kimwe no ku itariki ya 14 Werurwe 2009 Angoulême, umutego ntiwafashe nk'uko babyifuzaga ariko habuze gato. Bene iyo mikorere yo kubangamira uburenganzira bwo kuvuga icyo utekereza bagamije guhatira abantu kumva igitekerezo kimwe ntiyemewe rwose mu Bufaransa. Ubwo ni uburyo bwateguwe n'ingoma ya Paul Kagame bukoreshwa buri gihe mu gucecekesha umuntu wese utavuga rumwe na we ku byerekeye itsembabwoko no ku ruhare rw'u Bufaransa mu byabaye mu Rwanda. Ibyo abigeraho adategwa mu Rwanda. Ikibabaje ni uko hari ibinyetso simusiga biragaraza ko bamwe mu bayobozi b'abafaransa bashobora kugwa muri uwo mutego wa Paul Kagame. Iryo terabwoba ryibasira abize ryagombye gucika mu gihugu kibereye igicumbi uburenganzira bw'ikiremwamuntu.
Mu kubogamira kuri Paul Kagame bivuye inyuma kandi ari we wateguye ubwicanyi bwahitanye ibihumbi n'ibihumbi by'abanyarwanda, amashyirahamwe n'abantu ku giti cyabo bamushyigikiye baba byishinja ubufatanyacyaha mu byaha byibasiye inyoko muntu bibarwa kuri Perezida w'u Rwanda kandi bifitiwe ibimenyetso simusiga.
Abahutu na bo bafite uburenganzira bwo kubaho. FPR ya Kagame yishe ibihumbi n'ibihumbi by'inzirakarengane z'Abahutu. Niba rero kubihamya no kubisubiramo bivuga guhakana itsembabwoko, nemeye nta pfunwe kwitwa uhakana itsembabwoko. Kuki Abahutu nka Fawusitini Twagiramungu, Seti Sendashonga, Pasiteri Bizimungu, Paul Rusesabagina n'abandi benshi bakwitwa inyangamugayo mu gihe bamagana itsembabwoko ryakorewe Abatutsi, nyuma hakaba ubufindo butuma baregwa guhakana no gupfobya itsembabwoko, bakanaregwa ingengabitekerezo y'itsembabwoko mu gihe bagaragaje kandi bakamagana ubwicanyi FPR yakoreye inzirakarengane z'Abahutu? Urugero rwa Fawusitini Twagiramungu rwo rurahebuje. Yari Perezida w'ishyaka rya MDR kugeza muri Mata 1994, akaba kandi yari yemejwe n'amasezerano y'amahoro ya Arusha kuyobora leta ya mbere y'inzibacyuho ihuriweho n'amashyaka menshi. Muri Mata 1994, Interahamwe zishe barumuna be, bashiki be ndetse n'abana babo bo mu muryango we wa hafi basaga mirongo itatu. Bishwe n'Abahutu! Muri Nyakanga 1994, yabaye Minisitiri w'Intebe wa Leta nshya yiganjemo FPR ya Paul Kagame, mbere yuko yegura muri 1995 yamagana ubwicanyi ubutegetsi bukorera Abahutu. Mu byukuri, nta wundi wamurusha kuvuga ukuri atabogamye. By'umwihariko, nta wamushinja gushyigikira abamwiciye abavandimwe. Ni iki cyatuma abantu bashidikanya ku byo avuze mu gihe atanga ubuhamya ku byakozwe n'ingabo za leta yari ayoboye hagati ya Nyakanga 1994 na Kanama 1995? Kuri icyo kibazo, uwahoze ari minisitiri w'intebe, mu buhamya bwe bunyuranye, ashinja FPR ibikorwa by'itsembabwoko ibikorera inzirakarengane z'Abahutu. Igiteye agahinda ni uko Alain Gauthier n'agaco ke k'abashyigikiye FPR bahamya ko Fawusitini Twagiramungu wahoze ari minisitiri w'intebe, kimwe na Seti Sendashonga n'izindi nyangamugayo zose babeshya bakanahinyura ukuri mu gihe bashinja Paul Kagame ibyaha!
Biragenda birushaho kugaragara ko abenshi mu biyita ko bafasha imbabare mu bihe by'amakuba mu by'ukuri bakora bivuye inyuma baharanira ibyo na bo ubwabo batazi neza umuzi n'umuhamuro. Bazajya gufunguka amaso amazi yararenze inkombe. Hagati aho abo mu Bufaransa bo baracyitwara nk'abamotsi ba FPR."
Tubikuye mu gitabo "Uko Paulo Kagame yatanze abatutsi ho ibitambo", cyanditswe na JMV Ndagijimana, Mw'icapiro La Pagaie


text:
Gakenke: Ikiraro cyadindizaga ubuhahirane hagati ya Cyabingo na Rwaza kiruzura mu mezi 2
Yanditswe na NGABOYABAHIZI PROTAIS
Abaturage bo mu mirenge ya Cyabingo na Rwaza, barishimira ko imirimo yo gusana ikiraro cyari cyaradindije ubuhahirane igiye kurangira, bakaba biteguye kukibyaza umusaruro biteza imbere.
Iki kiraro gihuza abaturage bo mu mirenge ya Rwaza wo mu karere ka Musanze, na Cyabingo yo mu karere ka Gakenke, kuba cyari cyarasenyutse bikaba byadindizaga iterambere ry’ubukungu, bikanabangamira abana bakinyuragaho bajya kwiga.
Ntuyahaga Denis wo mu murenge wa Cyabingo yagize ati:“Iki kiraro kiri kubakwa hano ni kimwe mu bizatuma abana bacu bambuka bajya ku ishuri twizeye ko bagaruka amahoro, mu gihe bamwe bahoraga bagwamo, abandi bagaherekezwa n’ababyeyi babo kugira ngo babambutse.
Ikindi kandi umusaruro wacu nk’ibitoki kubyohereza mu isoko rya Mukinga byari ikibazo gikomeye, mu gihe na bo twajyaga gufatayo ibisheke n’ibijumba tukagomba kuzenguruka umunsi wose, bamwe mu isoko rya Mukinga bari barafunze ibyumba byabo kubera kubura abakiliya.”
Yakomeje agira ati:“Turishimye rero ko ubuyobozi bwazirikanye ingorane twahuraga nazo zo guhera mu bwigunge”.
Umuyobozi w’Akarere ka Gakenke wungirije ushinzwe iterambere ry’ubukungu, Niyonsenga Aimé François, avuga ko koko iki kiraro cyari kibangamiye cyane abaturage, agahamya ko mu mezi abiri gusa kizaba cyuzuye ubuhahirane bugacumbukurwa.
Yagize ati:“Ni byo koko kiriya kiraro gihuza Umurenge wa Rwaza wo muri Musanze na Cyabingo cyari ikibazo kuko wasangaga kicara gisenyuka, kandi ni mu gihe cyari kimaze imyaka myinshi kandi cyubatse mu buryo butarambye, ubu rero akarere kiyemeje kucyubaka mu rwego rwo kubungabunga umutekano ndetse no guteza imbere ubukungu no guha agaciro umusaruro w’abahinzi, no korohereza abaturage kugera kwa Muganga.
Mu gihe nibura cy’amezi abiri kizaba kiri nyabagendwa, kuko imirimo yo kucyubaka igeze kuri 80%, urumva ko kiri mu nzira zo kuzura, kikaba rero kizuzura gitwaye miliyoni 40 z’amafaranga y’u Rwanda”.
Uyu muyobozi akomeza avuga ko abaturage bakwiye kugifata neza birinda kucyangiza, kandi bakibyaza umusaruro, kikazababera intandaro yo kuba abakire.


text:
Ikibazo
Bibiliya ivuga iki ku gushyingiranwa kw'abantu badahuje ubwoko?
Igisubizo
Itegeko ryo mu Isezerano rya Kera ritegeka Abisirayeli kudashyingirana n'abantu badahuje ubwoko (Gutegekwa kwa kabiri 7:3-4). Ariko, mbere ya byose si ukubera impamvu y'ivanguramoko nkuko bibaho. Ahubwo ni ukubera impamvu zo kudahuza imyemerere. Impamvu Imana yanze uko gushyingiranwa kw'abantu badahuje ubwoko, n'uko abantu bo mu yandi moko basengaga kandi bakaramya ibigirwamana Abisirayeli bashoboraga kureka Imana yabo, mu gihe bashyingiranwe n'abasenga ibigirwamana, abapagani, cyangwa izindi mana. Irindi hame rimeze nk'iryo, riteganijwe mu Isezerano Rishya, ariko ku rwego rutandukanye cyane: 'Ntimwifatanye n'abatizera. Mbese gukiranuka no gukiranirwa byafatanya bite? Cyangwa umucyo n'umwijima byabana bite?' (2 Abakorinto 6:14). Nkuko Abisirayeli (abizera Imana imwe y'ukuri) basabwa kudashyingiranwa n'abasenga ibigirwamana, niyo mpamvu Abakristo (abizera Imana imwe y'ukuri) basabwa kudashyingiranwa n'abatizera. N'uko rero, igisubizo cy'iki kibazo, ku buryo bw'umwihariko, ni oya, ariko Bibiliya ntivuga ko gushyingiranwa kw'abantu badahuje ubwoko ari ikosa.
Nkuko Martin Luther King yabyanditse, umuntu agomba gucirwa urubanza kubera imyitwarire ye, ntabwo agomba kuzira uko uruhu rwe rusa. Ntabwo rero umukristo agomba kurangwa, mu buzima bwe, no kurobanura ku butoni bishingiye ku bwoko (Yakobo 2:1-10). Mu guhitamo umufasha, Umukristo agomba, buri gihe kandi mbere yo gutera intambwe, kubanza kumenya neza niba uwo yifuza ko amubera umufasha, yaba yarakiriye agakiza muri Yesu Kristo (Yohana 3:3-5). Kwizera Kristo, bitari ibara ry'uruhu, ni ihame ry'ibanze rya Bibiliya mu guhitamo umufasha. Gushyingiranwa kw'abantu badahuje ubwoko ntabwo ari ikibazo cy'uburenganzira cyangwa ikibazo cyo kwibeshya, ahubwo n'ikibazo cy'ubushishozi, ububasha bwo guhitamo no gusenga.
Impamvu imwe yonyine, ituma gushyingiranwa kw'abantu badahuje ubwoko bigomba gusuzumanwa ubushishozi bwinshi, ni ingorane iyo miryango ishobora guhura nazo, bitewe n'uko hari abandi bantu bakira iyo miryango bigoranye cyane. Imiryango myinshi igizwe n'abadahuje ubwoko, ijya ihura n'ibibazo by'irondamoko kandi igitangaje, bigakorwa rimwe na rimwe n'abo mu miryango abo bashakanye bakomokamo. Hari n'indi miryango igizwe n'abo badahuje ubwoko, bahura n'ingorane, iyo abana babo bafite amabara ry'uruhu atandukanye, bakomora ku babyeyi babo cyangwa se iyo bamwe muri abo bana badasa n'abo bavukana. Imiryango nk'iyi ikeneye kubanza gutekereza kuri ibi bibazo no kubyitegura, mbere yo gufata umwanzuro wo kubana. Na none, inzitizi iri muri Bibiliya, yerekeye umuntu Umukristo ashobora gushakana nawe, kandi agomba nawe kuba umuntu umwe mu bagize Itorero rya Kristo.
English
Bibiliya ivuga iki ku gushyingiranwa kw'abantu badahuje ubwoko?


text:
Abantu benshi, harimo n’abo mu muryango we, bafata ko ntampamvu yaba yaratumye Lolita ashyingiranwa na nyina umubyara. Barakwenwa ndetse bakanacirwa urubanza.
Basobanuye icyemezo cyabo cyo gushyingiranwa. Lolita yavuze ko nyina amwitaho ndetse akaba ari naweumufasha wenyine rukumbi. Nyina ngo agomba kumwitaho wenyine kuko nta se afite.
“Mama niwe byose mfite,Lolita niko yavuze. mama niwe uzi uko anshimisha,”
Lolita yemeje ko yashakaga kubana na nyina. Nuko ashyingiranwa nawe. Loreta w’imyaka 44, yavuze ko icyifuzo cye cyambere kwari ugushyingirwa n’umukobwa we.
“Nanze gushyingirwa nawe ashobora kwigendera.Nzakora igishoboka cyose kugira ngo mushimishe,” byavuzwe na nyina.
@Rebero.co.rw


text:
Asaph Worship Band ikorera umurimo muri Zion Temple ishami ry'i Nyarutarama yateguye igitaramo cy'iminsi 3 cyo kumurika album yayo nshya. Asaph Worship Band yadutangarije ko abazitabira iki gitaramo cy'iminsi 3 bazasogongera Ijuru.
Iyi album
nshya yabo yitwa 'Living Sacrifice', akaba ari album yabo ya gatatu nyuma
y'izindi ebyiri zasohotse mu myaka ibiri itambutse. Iki gitaramo cyo kumurika iyi album kizaba
kuri uyu wa Gatanu kugeza ku cyumweru (tariki 14, 15 ndetse na 16 Kamena 2019) kikazabera
muri Zion Temple Gatenga aho kwinjira bizaba ari ubuntu ku bantu bose.
UMVA HANO'LIVING SACRIFICE' YA ASAPH WORSHIP BAND
Asaph Worship Band yabwiye INYARWANDA ko bizaba birenze kuba igitaramo, bizaba ari umwanya udasanzwe wo kuramya no guhimbaza Imana, ku buryo abazaba bari muri ibyo bihe bazasogongera Ijuru. Yanatubwiye ko ku bw'ibyo, batumiye buri muntu wese kugira ngo hatazagira ucikanwa n'ibi bihe bidasanzwe.
Asaph Worship Band bagiye kumurika album ya 3
UMVA HANO 'LIVING SACRIFICE' ASAPH WORSHIP BAND
REBA HANO 'HOLY SPIRIT' YA ASAPH WORSHIP TEAM


text:
Inkuru Zicukumbuye
Icyo abahanga mu bukungu bavuga ku mpamvu zitera ibihugu bimwe gukena ibindi bigakira
Ni kenshi njye nawe twumva ibyegeranyo bitubwira uko ibihugu bihagaze mu rwego rw’ubukungu, tukumva uburyo muri ibyo bihugu babayeho rimwe na rimwe ari inzozi kuri bamwe nyamara wasoma amateka y’ibyo bihugu ugasanga nabo bigeze kubaho nk’uko tubayeho twe turi kwifuza ibyo bagezeho. Ibyo rimwe na rimwe bidutera kwibaza ikibazo gikomeye ndetse...
Imizi y’ubuyobe bukomeye buri mu burezi bw’Abanyafurika. Igice cya 3
Mu nkuru zacu zashize twabaviriye imuzi inkomoko y’idindira ry’ireme ry’uburezi muri Afurika ndetse tubabwira no ku ngaruka ziva ku kuba uburezi bwacu nk’Abanyafurika nta reme bufite. Muri iyi minsi rero ubwo Abarimu, Ababyeyi n’Abanyeshuli yewe n’Igihugu muri rusange twitegura itangira ry’amashuli ikinyamakuru cyanyu Rwanda Magazine...
Ni he hakomotse kuvuga ko iyo umunsi wo kuwa 5 uhuriranye na tariki 13 uba ari umunsi w’umwaku?
Uyu munsi turi tariki ya 13 Mata 2018. Ushobora kuba wibajije impamvu dutangiye tuvuga itariki y’uyu munsi. Igisubizo nta kindi ni uko iyi tariki ya 13 yahuriranye n’umunsi wo kuwa Gatanu, ukaba ari umunsi benshi ku isi bavuga ko ari umunsi mubi w’umwaku (Black Friday mu cyongereza cyangwa se Vendredi Mechant mu Gifaransa). Iyi ni imyemerere...
Imizi y’ubuyobe bukomeye buri mu burezi bw’Abanyafurika. Igice cya 2
Mu nkuru yacu ya mbere twabaviriye imuzi impamvu nyamukuru zituma uburezi bw’Afurika buba inshoberamahanga. Uyu munsi turagaruka ku ngaruka ziva kw’ireme ry’uburezi rijegajega. Tuzirikana ko izi nkuru zitagamije kugaragaza ko muri Afurika hatari uburezi bufite ireme na mba ahubwo zigamije kwerekana aho twahera turushaho gukemura ikibazo...
Imizi y’ubuyobe bukomeye buri mu burezi bw’Abanyafurika
Kuva isi yaremwa kugeza ubu nta gihe ikiremwamuntu kitashishikajwe no kwiga, ngo kiyungure ubumenyi bwisumbuye kubwo gisanganywe. Isoko y’ibyo byose ni ukwisuzuma nk’umuryango muntu mukareba ibyo mubashije gukora n’ibyo mutabashije; mwarangiza mugasuzuma niba nta buryo mwanonosora neza ibyo musanzwe muzi gukora ndetse mukanashakisha uburyo...
Ubuhamya:Uburayi ubwirwa ndetse n’ibyo utajya ubwirwa n’itangazamakuru
Ubuhamya bukurikira ni ubw’umwe mu basomyi bacu wifuje gusangiza abakunzi ba Rwandamagazine.com bimwe mu bitajya bivugwa mu itangazamakuru ku birebana n’Umugabane w’Uburayi. Bukubiye mu nyandiko ndende yatwoherereje ngo tubusangize abanyarwanda bamwe bakamenya bimwe mu bitajya bivugwa ku byerekeye umugabane w’Uburayi. Inyandiko ye yagiraga iti:...
Umusogongero ku mayeri akoreshwa n’abantu mu kuba ibihangange, abategetsi bakomeye ,...Igice cya 2
Kuba umunyembaraga, ukagira ubushobozi, ukaba umutegetsi batinya kandi w’ikirangirire ntibyizana kandi bigira amahame n’amabwiriza kugirango ubifite abirambane. Iki ni igice cya kabiri ku nkuru zigendanye n’amayeri akoreshwa mu kuba ibihangange, abategetsi bakomeye ndetse no kugera ku budahangarwa hano mu isi wateguriwe na Rwandamagazine.com....
Umusogongero ku mayeri akoreshwa n’abantu mu kuba ibihangange, abategetsi bakomeye ,...
Kuba umunyembaraga, ukagira ubushobozi, ukaba umutegetsi batinya kandi w’ikirangirire ntibyizana kandi bigira amahame n’amabwiriza kugirango ubifite abirambane. Uyu ni umusogongero ku nkuru zigendanye n’amayeri akoreshwa mu kuba ibihangange, abategetsi bakomeye ndetse no kugera ku budahangarwa hano mu isi. Tuzifashisha igitabo cy’umwanditsi...
Mu buryo bw’amayobera, MH370 imaze imyaka 4 iburiwe irengero
Iburirwa irengero rw’indege ya Malaysia Airlines Boeing 777 yakoraga urugendo rwiswe MH370 ni kimwe mu bintu bigoye gusobanura byabayeho mu bijyanye no kuguruka kw’indege . Ubunini bw’indege n’ingano yayo ntiwatekereza ko ishobora kuzimira ikaburirwa irengero burundu, abayirimo nayo ubwayo ntibyongere kubonwa ukundi. Nyuma y’imyaka 3, indege nini...
Indangagaciro ziranga umugabo nyamugabo mu mboni z’umunyabwenge Confucius
Kera nkiri muto, abakuru bazaga kudusura twamara kubaramutsa tugahita twirukira mu gikari, tukareka bakaganira n’ababyeyi dore ko twatojwe ko kureba mu kanwa abakuru ari ikizira, nyamara iyo bajyaga gutaha baraduhamagaraga bati: Yemwe ni muze hano. Twahagera tugasezera, tukabaherekeza nyuma tukabashimira tubabwira ngo Mwakoze kudusura nuko...


text:
Nyuma yuko agashami gashinzwe umutekano ka Geneve gatanze uburenganzira bwo kubatiriza mu kiyaga cya Leman giherereye mu gihugu cy’Ubusuwisi, ku italiki 22 Nzeri 2019 hazaberamo imibatizo 12.
Ikinyamakuru cya Apostoliques.info kivuga ko Itorero rya Apostolique ribatiriza muri iki kiyaga cya Leman kuva imyaka myishi ishize ku masezerano bari bafitanye na Komini ya Collogne-Bellevile,bakaba bongeye kubona uburenganzira none ku italiki ya 22 Nzeri 2019 hakazaba imibatizo 12.
Agashami gashinzwe umutekano ko mu gihugu cy’Ubusuwisi mu mujyi wa Geneve katanze uburenganzira bwo kubatiriza mu kiyaga cya Leman kavuga ko nta mpamvu yo kubuzanya kubatiriza muri iki kiyaga.
Aka gashami k’umutekano kagize kati:”ubwo tudafite gahunda yo guhindura abantu,nta mpamvu cyangwa ishingiro ryo gushyiraho itegeko ribibuza”.
Ikiyaga cya Leman itegeko rikibuzanya ryari ryaragiyeho mu kwezi kwa Gashyantare,ariko abanyamadini bahitamo gusaba Leta uburenganzira bwo kukibatirizamo byemewe n’amategeko maze agashami k’umutekano kabaha uburenganzira kuri uyu wa kabiri.Ibi bikazatuma imibatizo 12 izahita iba kuri iki cyumweru.


text:
-
- Inzu y'uwitwa Hungurimana yagurutse igisenge asigara adafite aho akinga umusaya
Iyo mvura ivanze n'umuyaga yasambuye ibisenge by'inzu zisaga 127, yangiza inyubako ebyiri z'Ikigo nderabuzima cya Rwahi harimo ahakoreraga ishami rya mituweli n'ububiko bw'icyo kigo nderabuzima, yangiza amapoto atandatu y'amashanyarazi, imyaka yiganjemo urutoki n'indi inyuranye, mu Tugari twa Rubona, Kijabagwe, Rutonde na Muvumo mu Murenge wa Shyorongi.
Umuyobozi w'Akarere ka Rulindo, Kayiranga Emmanuel, yatangaje ko bikimara kuba, bihutiye kugera aho byabereye, bafatanya n'abaturage gukiza ibintu bimwe na bimwe.
-
- Uyu muyaga ngo wari ufite ingufu zateruraga ibisenge zikabijugunya muri metero zirenga 30 uvuye aho byari biri
Yagize ati: “Kari akavura gake ariko karimo umuyaga mwinshi cyane. Wari umuyaga ufite ubukana, kuko n'abaturage twagerageje kuvugana na bo, batubwiye ko, ari ibintu bitari bisanzwe kuva bahatura. Byonyine no kuba ayo mapoto yari ashinze mu butaka, cyangwa se n'inyubako z'ikigo nderabuzima ubona ko zari zikomeye n'isakaro bigaragara ko ryari riziritse mu buryo bukomeye, ariko umuyaga ukarenga ukabigurukana; mu by'ukuri, byagaragaraga ko ufite imbaraga nyinshi”.
Uyu muyobozi yakomeje ati: “Turihanganisha abaturage bagezweho n'ingaruka z'ibi biza, ariko kandi tubibutsa kuzirika amazu yabo muri iki gihe cy'imvura, kugira ngo tugabanye ibyago byo kuba yateza ingaruka”.
Ibi biza ntawe byahitanye, ariko byakomerekeje abarimo umugabo w'imyaka 28 wo mu Kagari ka Kijabagwe n'undi mwana w'imyaka 7 wo muri ako Kagari, ndetse n'umwana w'imyaka 14 wo mu Kagari ka Rubona; bakaba bahise bajyanwa mu mavuriro atandukanye ngo bitabweho n'abaganga.
-
- Abayobozi bihutiye kugera ahabereye ibi biza ngo bamenye ibyangiritse
Amazu yasambutse ibisenge bikavaho, harimo 63 yo mu Kagari ka Rutonde, 22 yo mu Kagari ka Rubona na 41 yo mu Kagari ka Kijabagwe. Ni mu gihe ubuso n'imyaka yangirikiye mu mirima y'abaturage byo byari bikibarurwa ngo hamenyekane agaciro kabyo. Abaturage bangirijwe ibyabo, barimo ababaye bacumbikiwe mu baturanyi babo.
-
- Hamwe na hamwe amapoto yaguye abaturage basigara mu icuraburindi
source : https://ift.tt/2YI4vYv


text:
Ubutumwa bwa le 28.09.2019
Dusuzume inzira turimo kuko turi mu rugendo.
Mbere yuko Imana ijya gukura ubwoko bwayo mu bubata, yabaremeye umukozi wayo Mose. Kuva 2.1-10
Yavutse ku mugambi w,Imana. Imana ntitoranya k´ubutoni ihitamo uko yishakiye. Imana ituma Mose kubohora ubwoko bwayo ibujyana mu gihugu k´isezerano Imuha na Aroni ngo azamufashe.
Kuva 13.21-22 Mu rugendo Imana yagendaga mu gicu ku manywa,mu nyingi y,umuriro n,injoro.Ngo bibereke inzira barabonye Imana mu buryo bukomeye. Aho igicu gihagaze bagahagarara,cyagenda bakagenda kandi bakabyihanganira. Muri uru rugendo natwe tubona Imana iminsi yose ituri imbere ariko ntidushaka kwemera icyadushikaho cyose ahubwo dushaka guca ku gicu ngo twirwanirire kandi ihagararanye natwe. Utinze imbere y´igicu n´uburwayi? Komera! Hari ibiba ikabyemera kugira ngo yiheshe icyubahiro.
Umukozi w´Imana Aroni yageze aho abafasha kwiremera ikindi kigigwamana. Bivuze ngo twirinde abiyita abakozi b´Imana bose, kuko hari igihe bavagirwa bagafasha abantu mu buyobe bwabo. Kuri wa munsi tuzatungurwa!
Kuva 14.10-23 Bambuka Yorodani, Farawo n´ingabo ze bashirira mu mazi. Imana n´Imana ! Ntacyayinanira. Zanira Imana ibyawe ubona ko bidashoboka, Imana irabishoboye.
Abarewi 18.5 Nuko mujye mwitondera amategeko n´amateka yanjye. Ibyo uzabikora azabeshwaho nabyo, Ndi uwiteka. Amen


text:
Inyigisho yo ku wa 13 Nzeri 2013 – Mutagatifu Krizostome, umwepiskopi n’umuhanga wa Kiliziya
Yateguwe na Padiri Théoneste NZAYISENGA
AMASOMO: 1º. 1Tim 1,1-2.12-14; 2º. Lk 6,39-42
Bavandimwe, uyu munsi Yezu Kristu arongera kudushishikariza guhumuka kugira ngo tubashe kwiyobora no kuyobora abandi. Ubusanzwe umurimo w’ubuyobozi buri mukristu wese wabatijwe arawuhabwa n’ubwo hari n’abawutorerwa ku buryo bwihariye. Igihe tubatijwe, twasizwe amavuta maze tugira uruhare busaserdoti, ku buhanuzi no ku bwami bwa Kristu. Ubu bwami bwa Kristu ni bwo dukomora ubuyobozi bwacu muri Kiliziya. Umwami ni umuntu uyobora abandi, uhagarariye abandi, ubereka inzira n’umurongo ubaganisha ku cyiza.
Mwene Siraki we agira ati:”umutware w’umunyabuhanga ajijura imbaga ye, kandi ubutegetsi bw’umunyabwenge burangwa n’umurava. Uko umutegetsi ateye ni na ko ibyegera bye bimera, imyifatire y’umutware w’umugi ni yo ibyegera bye bikurikiza” (Sir 10,1-2). Yezu Kristu rero iyo atubwira ati:” nta mpumyi irandata indi, uwatokowe ntashobora gutokora undi, banza witokore numara kubona neza ubone gutokora mugenzi wawe”; aba ashaka kutwibutsa ko tugomba kuvugurura imyifatire yacu imbere y’abandi cyane cyane abo tuyobora, abo dushinzwe, abo tubereye urumuri n’urugero.
Na none ntabwo dushobora kuyobora abandi, kubabera urumuri n’urugero tutamurikiwe na Yezu Kristu, Rumuri rutazima. Ni na byo atubwira agira ati: “nta mwigishwa uruta umwigisha we, ahubwo umwishwa wese azamera nk’umwigisha we”. Koko rero abarebeye kuri Kristu bakamwiga imvugo, ingiro n’ingendo ni bo baba abayobozi n’abashumba beza. Mutagatifu Agustini ni we wabwiraga abakristu ati: “kuri mwe ndi umwepiskopi ariko hamwe namwe ndi umukristu”. Ubuyobozi n’ubwigisha byacu rero iyo bidashingiye ku bukristu nyabwo tumera nk’impumyi zirandase izindi amaherezo tukagwa mu rwobo.
UYU MUNSI TUREBERE KURI PAWULO INTUMWA NA YOHANI KRIZOSTOME BABAYE ABAYOBOZI BEZA.
Mu isomo rya mbere Pawulo intumwa arashimira Yezu Kristu, wamuhaye imbaraga, wamwizeye maze akamutorera kumukorera. Yahoze ari umuntu mubi, utoteza Kiliziya none ingabire y’Imana yamubayemo igisagirane na we arayikundira ageza abantu benshi ku mukiro. Nguwo umugaragu utifuza gusumba Shebuja, nguwo umwigishwa utifuza gusumba umwigisha we.
Yohani Krizostome yavutse mu mwaka wa 349, yitaba Imana mu mwaka wa 407. Yapfushije se akiri muto cyane, arerwa na nyina, amuha uburere bwiza. Aho akuriye yagiye mu mashuri agira n’amahirwe aba umuhanga koko. Ab’icyo gihe baramutangariraga cyane. Gusa yabaye umukristu bitinze kuko yabatijwe afite imyaka 18 y’amavuko. Nyina amaze gupfa Yohani Krizostome yahinduye imibereho, agira igitekerezo cyo kwiyegurira Imana. Nibwo ahagurutse iwabo yigira ahantu hiherereye wenyine mu mpinga y’umusozi, aho yamaze igihe kirekire asenga. Aho hantu ariko haramunaniye kubera amagara ye, nibwo bibaye ngombwa ko agaruka iwabo.
Nuko atangira ubwo ibyo kwigisha iyobokamana, maze abantu benshi bagahururira izo nyigisho ze. Umwepiskopi yaramushimye maze aramwiyegereza, amugira umufasha we, maze mu mwaka wa 386 ahabwa ubusaserdoti. Guhera ubwo inyigisho ze zirushaho gushikirwa n’igihugu cyose maze na we yitangira byimazeyo umurimo wo kwigisha Ivanjili. Mu mwaka wa 397, Yohani Krizostome yatorewe kuba umwepiskopi wa Konstantinople. Umwete n’inyigisho ze bituma arushaho no gukundwa na bose, ahindura benshi, bemera kubatizwa, abari baradohotse na bo bagarukira Imana na Kiliziya. Inyigisho ze kandi zahashyaga abari baratwawe n’umutima w’ubusambo kuko zarengeraga abakene n’imbabare. Ntibyatinze ariko atangira kwangwa bikabije n’umwamikazi Eudoxie atangira kumutinya no kumugirira ishyari. Nuko batangira kumutoteza bikomeye kugera ubwo aciwe mu gihugu. Nyuma yaje kugwa mu buhungiro mu mwaka wa 407. Nyuma umurambo we uza gushyingurwa i Konstantinople mu cyubahiro gikwiriye umuntu wamamaje Ivanjili. Nuko ibitabo n’amabaruwa yanditse bigirira akamaro gakomeye Kiliziya.
Twisunge Pawulo intumwa n’abatagatifu twizihiza none Yohani Krizostome,Gido, Ame, Euloji, Lidwari na Maurili dusabire ababyeyi, abarezi batakibera abo barera urumuri ndetse n’abayobozi bashyamiranya abaturage. Bikira Mariya Umwamikazi w’intumwa aduhakirwe.
Padiri Théoneste NZAYISENGA


text:
Isomo ryo mu gitabo cy’Indilimbo ihebuje 2,8-14
Ndumva ijwi ry’uwo nkunda! Nguyu araje, arataraka mu mpinga, arasimbuka imisozi. Uwo nkunda ameze nk’isha cyangwa ishashi y’impara. Dore nguyu ari inyuma y’inkike yacu, ararungurukira mu madirishya, arahengereza mu mbariro. Uwo nkunda yateruye kuvuga, arambwira ati «Haguruka, ncuti; iyizire, mwiza wanjye. Dore itumba rirashize, imvura irahise yaracitse. Indabo zakwiriye igihugu, igihe cy’inkera cyageze, ijwi ry’inuma ryumvikanye mu gihugu. Umutini waturitse imbuto zawo za mbere, n’imizabibu yarabije, iratama impumuro zayo nziza. Cyo haguruka, ncuti; iyizire, mwiza wanjye. Kanuma kanjye kibera mu mitutu y’urutare, mu bwihisho bw’imanga, reka nirebere mu maso yawe, niyumvire n’akajwi kawe, kuko ijwi ryawe rishimishije n’uburanga bwawe bugatera ubwuzu!»
Zaburi ya 32 (33), 2-3,11-12,20-21
Nimusingize Uhoraho mucuranga icyembe,
munamucurangire inanga y’imirya cumi.
Nimumuririmbire indirimbo nshya,
mumucurangire binoze muranguruye amajwi!
Nyamara umugambi w’Uhoraho ugumaho iteka ryose,
n’ibitekerezo by’umutima we bigahoraho,
uko ibihe bigenda biha ibindi.
Hahirwa ihanga Uhoraho abereye Imana,
hahirwa umuryango yitoreye ngo ube imbata ye.
Twebwe rero twizigiye Uhoraho;
ni we buvunyi bwacu n’ingabo idukingira.
Ibyishimo biri mu mutima wacu ni we bikomokaho,
Amizero yacu akaba mu izina rye ritagatifu.


text:
“Uwahamagawe n’Imana agira kwumvira bigatuma agera kw’Isezerano ryiwe”
itangiriro 12:1-3, Nkuko Aburahamu yahamagawe niko natwe twahamagawe,
Kugirango tugere ku masezerano tugomba nokugendana kwumvira Imana niho
tugira amahoro murugendo rujya mw’Ijuru.
Itang. 16:1-4,21:9-12 Imana yariyarasezeraniye Aburahamu na Sara kuzabyara
Izaka,ariko Sara gutegereza isezerano biramugora abwira Aburahamu kubyarana
n’umuja we Hagari,byagize ingaruka kuko aburahamu yumviye umugore we,ntihabaye
kwihangana kuko Isezerano ryayo ntirikuka ryari kuri izaka mwene sara atari Ishimayeli’
Imana idusaba kuyumvira no kwihangana mugutegereza amasezerano,ntitwumvire abana
b’abantu kuko byatuma duhusha imigisha yacu.
Itang.19:15-17,26,29 Imana yibutse Loti kubwa Aburahamu iramutabara n’umuryango we
igihe Sodomu na Gomora harimburwaga,guhagarara kwacu neza mugakiza bituma Imana
yibuka nabacu ikabatabara,ntituve mukibanza Imana idushakamo ngo duhindukire nka Mukaloti.
2abami5:1-5,8-16 K’ubw’urukundo rw’Imana Namani war’umubembe yabwiwe n’umuja we uko
yajya gushaka umukozi w’Imana ngo amusengere agira kwumvira,ntiyitaye kureba ko ar’umuja ubimubwiye
naho yar’umutware ukomeye,Imana idushakaho umutuma uciye bugufi.
Inzira z’Imana kugira ngo abantu bayo bakire ninyinshi,aha tubona uburyo yakoresheje Elisa mugutabara Namani,
ariko tugire kwumvira,ntakwivumbura,ntakwidoga niho natwe bitugirira umumaro tugakira ibibembe(bishomora kuba ibyaha cg imitwaro kumutima bitagaragarira amaso y’abantu).kandi Elisa yanze ingororano ya Namani kuko atarigihe cyo kwakira izo ngororano.
2abami5:20-27 Gehazi yagize kwifuza ibintu Namani yarafite bimutera kubeshya yikwururirako ibembe byari kuri
Namani,ntiyagize no kwicuza ngo yihane imbere y’umukozi w’Imana ahubwo yadadaje umutima akomeza kubeshya,mbere yabyose Gehazi twabonye ko yabanje kubigambira mumutima ibyo bibi byose yakoze,bivuga ngo
twirinde cyane ntitugire imigambi mibi mumutima,Yesu arahagije ntacyo tuzamuburana nidutumbera We gusa,
tureke kwifuza kubi bitazatuzanira ibibembe.Ibintu byose bizashira ariko Umutima utegereza Imana ntakwiyanduza
Imana ntiwirengagiza.Imana ishaka ngo tugire INTUMBERO ijya mw’Ijuru.
1samueli13:8-14,15:1-23 Sawuli yatowe n’Imana ariko ntakajye yumvira Imana ahubwo akihutira gutambira
Imana ibitambo,bituma Ingoma ye Ihabwa undi kandi n’Imana itanezezwa nibitambo bye.
1samueli2:20-25 Kwumvira kuruta Ibitambo.


text:
Bamwe mu bana baciye mu buzima bwo mu muhanda batanga ubuhamya bwuko umwana wabaye imbata y’ibiyobyabwenge abasha kubireka akavamo umugabo uhamye wukuri.
Niyoyita Justin utuye ku Gisozi mu mujyi wa Kigali yafashijwe n’ikigo cy’Abadacogora-Intwari cya Caritas Kigali kuva mu buzima bwo mu mu muhanda.
Nyuma yo kuba impfubyi afite imyaka 8 ababyeyi be bamaze gupfa yahise ayoboka iyumuhanda aza kuwukurwamo n’Ikigo cy’Abadacogora n’Intwari.
Yize ubwubatsi no gukora amazi, arangije kwiga imyuga bamuhaye ibikoresho byo kujya ku murimo.
Mu mafaranga ibihumbi bisaga 90 ku kwezi yabashije kurihira umugore we yiga Kaminuza mu ishami ry’ubuganga ndetse babasha no kubaka inzu babamo ubu.
Ati “Umukoresha wanjye ubu dukorana neza kandi hashize imyaka 8 nta kibazo mu kazi kanjye ka buri munsi”.
Ingabire Immacule afite imyaka 28 atuye mu murenge wa Kimisagara ni umwarimukazi abasha guhembwa ibihumbi 80 buri kwezi, arubatse afite abana 2, we n’umugabo we batuye munzu yabo. Ibi yabigezeho nyuma yo gukurwa mu muhanda n’ikigo cy’Abadacogora -Intwari cya Caritas Kigali asubira mu ishuri mu mwaka wa 5 w’amashuri abanza agira amahirwe atsinda amashuri yisumbuye yiga ubwarimu.
Ikigo cy’Abadacogora – Intwari cya Caritas Kigali kivana abana mu buzima bubi bwo mu muhanda bemeza ko umwana wabaswe n’ibiyobyabwenge ashobora guhinduka akaba muzima kandi akagera kuri byinshi, nyuma yo kwakira aba bana babashyira mu kigo cyabo bakabigisha kureka imico mibi baba barigiye mu buzima bwo mu muhanda bakaba abana nk’abandi.
Padiri Twizeyumuremyi Donatien asaba ababyeyi kwita ku nshingano zabo zo kurera, ntibabyarire kohereza abana mu muhanda no mu biyobyabyenge, babavutsa uburenganzira bwabo.
“Turasaba ko dufatanya kugirango ikibazo cy’abana bo mu mihanda kizarangire burundu”.
Si byiza ko ababyeyi babyara abana barererwa muri za rigole, ntago byaba ari byo kuko nta cyiza kiba mu mihanda kandi abana bagomba kurererwa mu muryango.


text:
Innocent Nsengimana
Itangazwa rya Repubulika y’u Rwanda. Amateka y’uko byagenze (Inkomoko, n’abayagizemo uruhare…)
By Innocent Nsengimana on 31 mars 2021
Ku italiki ya 28 Mutarama 1961, u Rwanda rwabaye Repubulika; ubutegetsi bwari bushingiye ku bwami burasezererwa. Ubu hashize imyaka 60. Mu bushakashatsi nkora ku mateka y’u Rwanda, maze kwandika ibitabo bitatu ku birebana n’amateka yaranze u Rwanda muri iriya myaka ya za 50-60. Muri ubwo bushakashatsi nifashishije ahanini inyandiko z’umwimerere (Documents d’Archives) abategekaga icyo gihe […]
Posted in Ahabanza, Amakuru, Amateka, Umuco | Tagged Guy Logiest, Parmehutu
Politiki n’amoko mu Rwanda
By Innocent Nsengimana on 27 août 2020
Ingingo irebana n’amoko mu Rwanda ikomeje kugibwaho impaka n’abantu b’ingeri nyinshi. Ahanini ingorane zikunze guturuka ku kutamenya amateka y’imihindagurikire y’ikoreshwa ry’ijambo « ubwoko » ku bijyanye n’umuryango nyarwanda. Ikindi gitera ingorane ni ukutamenya itandukanyirizo lili hagati y’ibyitwa ubu « amoko », ni ukuvuga abasinga, abazigaba, abatutsi, abatwa, abahutu, ababanda, abacyaba, abasindi…, isano bifitanye n’ukuntu byakoreshejwe muri politiki. Iyi nyandiko […]
Posted in Ahabanza, Amakuru, Amateka, Umuco | Tagged amoko, hutu, Tutsi


text:
EPISODE 70: Alide atunguwe n’abashyitsi basuye iwabo bakamushima ….Bosco na we asuwe n’umukobwa
Murayigezwaho na www.rubay.rw – Rubay Stories
… Christian yakomeje kwinginga Alide amusaba kwemera uwo munsi akajya guhura na we kandi akazana na BAHO ariko Alide yanga kubyemera mu gihe atari yamenya impamvu umukunzi we abishaka gutyo. Christian na we byasaga nkaho yabuze uko amusobanurira igituma abishaka gutyo, nuko Alide ahita amubwira ati:
“Ariko Cheri ubundi ko ejo aribwo nari kuzaza kukureba nzanye na Baho kuki ubishaka uyu munsi? Nta nubwo uri kumbwira impamvu wasanga ifatika. Ese hari amakuru waba ufite ku bashyitsi turibugire akaba ari yo mpamvu wenda ushaka ko ndeka kubareba?”
Christian – “Oya Cherie ni uko numvaga niyumvamo ko twakabonanye uyu munsi. Nanjye ntabwo nzi impamvu. Ariko nta kundi, reka tuzabonane ejo.”
Alide – “Cheri nubwo nanjye ntifuzaga kubonana n’abo bashyitsi, ariko nta kundi reka nubahe ababyeyi banjye ntaza kubatenguha. Cheri si byo?”
Christian – “Nta kibazo mukundwa. Ujye uhora uzirikana ko umutima wanjye wamaze kuwigarurira wose. Ndagukunda!”
Alide – “Nanjye ndagukunda mutware.”
Ubwo bamaze kuvugana, Christian aho ari yumva ibyishimo biramurenze kubera Alide amwise mutware. Yahise ahamagara Cyiza nuko aramubwira ati:
“Mwana ibi bintu birangwa amahoro ra?”
Cyiza – “Bireke ariko wasanga biragira icyo bimara. Ibi byabyita gupima umwaku man.”
Christian – “Hari igihe ndeba imbaraga nshyiramo ngo nzatsindire umwana na nyina, nkabona umunsi umwe nzatega umutego uzanshibukana nkahita mbura intama n’ibyuma. Cyi ujye unsengera musaza kuko mbona nzisama nasandaye.”
Cyiza – “Erega mwana kuba byonyine mufitanye umwana nibyo bihangayikishije uramutse umubuze. Umwana ntabwo yazigera amenya se umubyara kandi niyo wazabivuga nyuma ntabwo bakwizera.”
Christian – “Niyo mpamvu nshaka kubana na Alide vuba byanze bikunze. Gusa nyine nkwiye kwitwararika. Ni nkaho nitendetse ku gashami k’igiti gato, ku buryo ndamutse ninyeganyeje namanuka butosho.”
Cyiza – “Ubivuze ukuri byo man. Ahubwo ibi bintu biratuma amateka yawe ahita ajya hanze. Wenda ntabwo bamenya ko ari wowe wigeze gufata Alide ku ngufu ariko baramenya ko ari wowe mwana w’ikirara, windakoreka, waje kuvamo umuntu w’umugabo.”
Christian – “Ibi byose biraza guterwa nuko data wacu ari bwitware nagera kwa Pasiteri.”
Cyiza – “Harya ngo baziranye he man?”
Christian – “Ni Pasiteri na we nyine tu. Urabona nkimara kubura ababyeyi banjye, nahise nza hano butare kwa data wacu aba ariho ndererwa. Icyo gihe navuga ko aribwo nahindutse bya nyabyo kandi nkatangira kubaho nk’umuntu ufite intego. Nkuko Mama yahoraga anyifuriza kuzaba Umuganga, nibwo naje kwiga nshyizeho umwete kugeza ubwo bampaye Medicine muri Kaminuza.
Datawacu naje kumusaba ko natangira kwibana rero na we arabinyimerera kuko yashaga ko nzavamo umugabo. Muri iyi minsi mbonye ibintu byakomeye nshobora kuzabura Alide n’umwana wanjye, nabiganirije Datawacu mubwira ko hari umukobwa nakunze kandi nifuza kubana na we. Cyakora nirinze kumubwira ibyaranze ahahise hanjye na Alide.”
Cyiza – “Ngaho komeza umbwire numve man.”
Christian – “Natangajwe no kubona abyakiriye neza ndetse arananshyigikira man. Namubwiye ko se w’uwo mukobwa na we ari Pasiteri nsanga ahubwo baraziranye ndetse ari n’inshuti.”
Cyiza – “Aho ndumva wakubise umunwa mu isosi. None se ko ababyeyi bawe bari baziranye na Pasiteri, ndavuga Papa wa Alide, ubwo ushaka kuvuga ko batazi ko Sowanyu avukana na Papa wawe.”
Christian – “Oya ntabyo ababyeyi ba Alide bazi. Ikindi kandi ubona ko Datawacu na Papa…, nako Papa ntabwo umuzi. Nyine Datawacu na Papa ntabwo basa na gato. Ni kumwe ngo inda ibyara mweru na muhima. We aragenda avuga ko afite umuhungu we washimye umukobwa wabo, nako kwa Alide basanzwe babizi, ndahamya ko banabiganirijeho Alide nubwo ntazi icyo abitekerezaho.”
Cyiza – “Eh! Ndumva bikaze ndakurahiye. Sasa ubwo uzabyitwaramo ute…. Ahwiiiii… nako ubwo wabipanze gute ko numva ari danger?”
Christian – “Bizamera nkaho Alide azabona ko namuremewe. Uretse ko ari byo man. Ngaho reba ukuntu nahuye na we by’amaherere nyuma nkaza kwisanga nakundanye n’uwo nahohoteye. Ibyanjye na we bifite iherezo rimwe ari ryo kubana n’ubundi.”
Cyiza – “Cyakoze ufite mu mutwe sinkubeshye. Gusa umenye ko ikosa rimwe rizabaho Alide akakuvumbura, azahita akwanga urunuka.”
Christian – “Reka nze mbisengere nubwo mu kanya nkoze ikosa nkashaka kubuza Alide kwiyereka abashyitsi bari buze kumusura. Nyuma namenya ko ari Datawacu wagiyeyo, ntabwo nzabona uko nisobanura tu. Ariko nzabitekerezaho buriya.”
Alide ahantu yari ari yari ahangayitse cyane. Yibazaga abashyitsi bagiye kuza ari bantu ki kandi bagamije iki, bikamuyobera. Yahise atera agatima kuri Juru nuko ahita amuhamagara. Telephone ya Juru yitabwe na Linda, Alide yumva arumiwe.
Linda – “Ali Cheri agiye mu bwogero araje mu kanya, mbonye ari wowe mpita nkwitaba.”
Alide – “Inka bazankwa! Ye? Ubwo ushatse kuvuga ko Juru mukiri kumwe Li?”
Linda – “Yego. Erega narimukumbuye cyane. Ahubwo se sha, uraza kundeba uyu munsi? Nyine waza ukarara, kuko Cheri ngo ashaka kugenda mu kanya ni nayo mpamvu agiye mu bwogero.”
Alide – “Li ndagusabye uhite umubwira aze hano kuko ndamushaka kurusha mbere. Nyine ahite aza mu rugo mubwire, wenda tuzavugana nk’ejo turebe igihe nazira kukureba.”
Linda – “Nta kibazo kabisa ndaza kumukubwirira Cherie.”
Alide yagumye aho nuko abashyitsi bageraho barahagera ariko Juru atari yaza. Yari afite ubwoba bwo kureba abo bantu ndetse no kumva ikibagenza. Alide yatunguwe no kubona haje umugabo wambaye amakoti ndetse n’umudamu mwiza bigaragara ko ari abasirimu. Alide yabareberaga mu idirishya ry’icyumba cye nuko Papa we ajya kubakira hanze maze abaha karibu. Akiri mu cyumba cye yahise abona Mama we yinjiye nuko aramubwira ati:
“Mwana wa ngwino ujye gusuhuza abashyitsi.”
Alide yagiye kugenda uko ameze nuko Mama we ahita amusaba kwambara neza ndetse no gutunganya umusatsi we, mbese agaragare neza.
Alide – “Ariko se Mama njyewe rwose ndi kwibaza ibintu wowe na Papa murimo bikanyobera. Ubundi se bariya bantu ni abahe?”
Mama Alide – “Ese mwana wa ubwo wibagiwe ibintu twaraye tuganiriye byose? Wowe imeze neza nurangiza uze kubasuhuza. Ndabizi ibi uri kubikorera wowe, ariko muri kano kanya bidukorere.”
Mama Alide yahise asohoka nuko asubira muri salon. Juru yahise ahasesekara gusa anyura mu gikari. Yabajije Baho ahantu mama we ari, nuko amubwira ko ari mu cyumba cye. Juru yahise agana ku cyumba cya Alide nuko akubitana na we asohotse agiye muri salon.
Juru – “Sorry, mwana natinze byananiye gutandukana n’umukunzi wanjye.”
Alide – “Kandi ibyawe na Linda mbona bitazoroha pe.”
Juru – “None se urumva biramutse byoroshye byaba bifite gahunda. Nyine ntabwo bigomba koroha. Ahubwo se ko mbona wambaye nk’umwamikazi, ni ibiki bidasanzwe biri kuba hano.”
Alide yahise akurura Juru ukuboko bajyana muri Salon bajya gusuhuza abashyitsi. Juru byari byamuyobeye ibiri kuba gusa yarihanganye abihanga amaso.
Pasiteri – “Uyu ni umukobwa wanjye, n’uriya ni musaza we.”
Sewabo wabo wa Christian – “Rwose umukobwa wawe ni mwiza Pasite. Turamwishimiye pe kandi na musaza we rwose…. Mbese abana bawe, ubwiza bw’Imana bubariho.”
Pasiteri – “Murakoze Pasite.”
Pasiteri yahise abwira Alide ko yajya gutunganya ibyo kuzimanira abashyitsi nuko basigara baganira. Juru yahise asohoka inyuma ya Alide nuko bakirenga salon atangira kumubaza ibibazo byinshi by’urudaca.
Alide – “Juru rwose ibintu umbaza nanjye ntabyo nzi. Ubwo ubibaze Mama na Papa kuko nanjye numiwe nyine. Uko ubibona ni ko nanjye mbibona pe.”
Juru – “Bariya bantu bameze nk’abaranga mwana. Wumvise ukuntu uriya mugabo yagushimagije? Ariko se papa wawe yanyweye izahe ko nziko ari umuntu usobanutse kandi utanywa? Njyewe ndi umusazi ubu nasubira mu nzu kubaza icyo bagamije. Ariko Ali wari uzi n’ibindi?”
Alide – “Ibiki Juru?”
Juru – “Dore wabyambariye. Urakeye kurusha sheregi, rero ngwino ngire ahantu nkujyana. Kandi ntunzaneho amananiza.”
Alide – “Juru ariko uzi ko nta byawe. Ntabwo mvuye muri salon bambwiye ko nkwiye kwakira abashyitsi.”
Juru – “Ariko uzi ko umaze gukura mwana. None se ko abashyitsi ari aba Pasiteri ni abawe? Tujyende wana dore ntabwo iyi nzu yose iburamo abakira abashyitsi.”
Bosco na we ahantu yari yari, amatsiko yo kureba umuntu Mama we yari yamuteguriye ko yamusura, yari menshi. Ntabwo byatinze yahise abona umwari winjiye yumva arumiwe cyane ku buryo yahise avuga ati:
“Ibi ntabwo bishoboka. Noooo!”
Ibaze: Ese Juru ajyanye he Alide? Mama Bosco se we ninde yazanye ngo asure Bosco?”
NTUZACIKWE NA EPISODE IZAKURIKIRA.
www.rubay.rw *RUBAY STORIES *Your Stories, Your Life.
Ushaka kubona umwanditsi w’iyi nkuru NIYONZIMA Eric, ushobora kumuhamagara kuri 0784186339 Cyangwa ukamwoherereza ubutumwa bwa email kuri rubayiza97@gmail.com
UMUSEKE.RW


text:
Amashanyarazi yihuta ya paji (AMP) yo gukora paji ya Google AMP , amacomeka ya AMP hamwe na generator ya AMPHTML ikubiyemo guhinduranya byikora iframes muri tagi  .
Generator yihuta ya paji ya generator ihita imenya niba iframe yarashyizwe kurupapuro rwawe kandi igahindura iframes iyisanze muri tagi  .
AMPHTML kuri ubu yemerera gusa gupakira ibintu bifite ihuriro ryemewe rya HTTPS !
Umuvuduko wihuta wa paji ya Generator ihita igenzura niba URL ikoreshwa muri iframe nayo ishobora kugerwaho hifashishijwe ibanga rya HTTPS. Kubwiyi ntego, Umuvuduko wihuta wa page ya Generator uhinduranya gusa 'HTTP' kuri 'HTTPS' muri URL. Niba URL ishobora gufungurwa hamwe na HTTPS, generator yihuta ya paji igendanwa ihindura iframe mukirango 'amp-iframe' ihuye kandi ikanakora iframe iboneka kuri verisiyo ya AMPHTML.
Niba URL idashobora gupakirwa na HTTPS, ibirimo iframe ntibishobora kugaragara neza kuri verisiyo ya AMPHTML. Muri iki kibazo, Umuvuduko wihuta wurupapuro rwerekana amashanyarazi yerekana ibishushanyo bikurikira:
Mugukanda kuriyi shusho, uyikoresha arashobora noneho gufungura iframe ibicishije muri 'HTTP ihuza'. Muri ubu buryo, ibikubiye muri IFrame byibuze bishobora kugerwaho hakoreshejwe ubundi buryo kandi ntibirengagijwe rwose.


text:
Mu gihe cyari kigoye, kandi mu gihe Kigali hari ibinezeza umubiri by’inshi(by’ibyaha), nibwo Pasiteri Nsabimana Jean Bpatiste bakunze kwita John yakijijwe. Ngo icyo gihe Bibibiliya yaguraga 150, naho indirimbo ari 20 y’amafaranga y’uRwanda. Ni umupasiteri ufite iminyago myinshi haba mu bakomeye n’aboroheje, dore ko ari nawe wabwirije ubutumwa bwiza uwigeze kuba umuvugizi wa ADEPR Usabwimana Samweli.
Nkuko tubikesha Life Radio, iradiyo y’itorero rya pantekote mu Rwanda ADEPR, turabagezaho igice cya mbere cy’ihamagarwa rya Pasiteri John, naho mu gice cya kabiri tuzagaruka ku bindi biteye amatsiko kuri we, uko we na Yesu ngo bambuwe miliyoni 4, uko Yesu yaserutse mu bukwe bwe yari yabuvuyemo, n’ibindi…
Jean Bpatiste Nsabimana, ni umupasiteri mu itorero rya ADEPR uri mu kiruhuko cy’izabukuru, nubwo agikomeje umurimo nk’umuhamagaro. Ubu ateranira mu itorero rya ADEPR Rwampara mu karere ka kicukiro. Yakiriye Kristo Yesu nk’Umwami n’Umukiza w’ubugingo bwe mu mwaka wa 1977 ku itariki ya 1/1, mu mujyi wa Kigali icyo gihe yari akiri umusore. Mu 1979 yasengewe kuba umudiyakoni, yaje guhabwa inkoni y’ubupasiteri muri 2004. Ubwo yahamagarwaga yakoraga umurimo w’ubucuruzi bw’imyenda(Caguwa). Avuga ko mbere y’uko akizwa yari umusore ufite amatwara mabi, yibera mu byaha bikomeye cyane!
Imana yamuhamagaye aruhiye mu byaha cyane, ashimangira ibi yabivuze mu magambo ye agira ati” Nari umusinzi, nari umusambanyi, nari umunywi w’itabi. Ariko itabi ryari ryarangize imbata cyane! Nanywaga amapaki 3 ku munsi, byari binzonze!” Pastieri Nsabimana, umunyerewe nka John ngo mu ijoro nibwo yabonye umucyo umumurikiye umwereka ibyaha bye, nkuko kamera igaragaza amashusho kuri tereviziyo.
Ngo Imana yamweretse ibyaha byose yari yarakoze, abonba nta kundi yabigenza, bucya yumva agomba kujya mu rusengero rwa ADEPR Gasave. Icyo gihe inyigisho n’indirimbo baririmbye zirimo n’iyi 105 mu ndirimbo z’agakiza(Nari mboshywe n’umwijima mwinshi, sinari nzi Yesu wavuye mu ijuru), nibyo byamukoze ku mutima, bituma ahita afata umwanzuro wo gukizwa adashidikanyije.
Kubera ko ngo icyo gihe yari yaraye yabuze ibitotsi, yihannye agira ngo arebe ko wenda yagira amahoro. Icyo gihe Pasiteri Jean, avuga ko yihannye ibintu byose agahamiriza abandi ko atazabisubiramo, yewe na rya tabi ryari ryaramubase arareka burundu! Avuga ko Yesu yamuruhuye, yagize ati” Yesu yankuye ku ntebe yitwa maganya, anyicaza ku ntebe yitwa nta maganya”, nkuko ijambo rivuga ngo “ Mwese abarushye n’abaremerewe, nimuze munsange ndabaruhura”.
Nubwo Pasiteri bitamworoheye kongera gukomeza kubana n’abanyamahanga bahoranaga, dore ko ngo nkuko bigendera abizera hafi ya bose, yaratutswe yangwa n’inshuti n’imiryngo. Icyakora ngo ntibyatize ko babona ko yamaramaje mu rugendo rwe, kuko yakomeje kwishingikiriza intwaro yo guhamya Yesu yamenye, akajyenda yewe anabiririmba mu ikorasi.
Uko yakoranaga ivugabutumwa na bagenzi be mu buryo bwihariye
Nyuma yuko yinjiye muri korari Hosiyana, Pasiteri John na bagenzi be bakoze ivugabutumwa mu buryo bwihariye, aho bagendanaga udupapuro twanditseho ubutumwa bwiza bakazenguruka mu ngo basura bene zo. Bakababwiriza ubutumwa bwiza, basanga bene urugo badahari bagasigira abo bahasanze twa dupapuro, bityo basubira yo bakababaza niba baradusomye bikababera intangiriro nziza yo kubwiriza ubutumwa bwiza bwa Yesu Kristo.
Pasiteri Jean, abwira abantu bose ko ikintu cyabakomeje mu murimo w’ivugabutumwa bakwiye kwigana ari ukurinda ubuhamya. Ati “ Ubundi abakristo ba kera baritwararikaga bakarinda ubuhamya, kugira ngo izina rya Yesu Kristo ridakorwa n’isoni. Ariko ubu ngubu abantu benshi ntibagitinya bene ibyo, bumva bavuga gusa ariko imbuto ntazo. Nibake bagikomeje uwo murimo wo kwirinda”.
Mu gice cya kabiri cy’ubuhamya bwa Pasiteri Nsabimana Jean Bpatiste, tuzagaruka k’ukuntu ngo we na Yesu umuntu yabambuye miliyoni 4, tuzanababwira uburyo ibyo gukora ubukwe yari agiye kubivamo habura gato maze Yesu akahagoboka.
[email protected]


text:
Iyi nkuru murayisanga kuri
site
Twebwe
abanyeshuri bo mu Ishuri rikuru rya Kigali Institute of
Education(KIE), kuri wowe Nyakubahwa Paul Kagame, Perezida wa
Repubulika y’Urwanda ;
Tukwandikiye
kugira ngo tukumenyeshe ko dufite akababaro kenshi duterwa n’uko
uburezi bwifashe nabi mu gihugu cyacu muri rusange no mu kigo
cyacu cya KIE ku buryo bw’umwihariko :
IBIBAZO
1 .Gukuraho
inguzanyo twahabwaga na Leta byashyize abanyeshuri b’abakene
mu kaga gakomeye. Benshi bahagaritse kwiga kubera kubura
ubushobozi bwo kwirihira ,ubu bari mu ngo iwabo kandi
barababaye bitavugwa.
2.Umunyeshuri
mugenzi wacu witwa Mbarushimana Eugène aherutse kwiyahura
taliki ya 31 Mutarama 2011 kubera ukwiheba yatewe no gukurwa
ku rutonde rw’abagomba guhabwa iyo nguzanyo. Urwo rupfu
rw’umusore w’imyaka 20 gusa, w’imfubyi, rwaradushegeshe
cyane.Ministre w’Uburezi nta cyo yakoze kigaragara ngo
atwegere, aduhumurize kandi ahumurize n’abo mu muryango wa
nyakwigendera. Byatweretse ko nta mutima w’ababyeyi yifitemo,
ntabwo rero akwiye gushingwa uburezi.
3.Bamwe mu
banyeshuri bo mu mashuri makuru baramwegereye bamugezaho
impungenge zacu, nyuma y’uko bitangajwe ko Leta itazatanga
inguzanyo yo gufasha abakene kwiga. Aho kugira ngo Leta
idusobanurire impamvu zumvikana zatumye hafatwa icyemezo
nk’icyo kidufiteho ingaruka zikomeye, Ministre Muligande
yahisemo kutwishongoraho ngo « ntabwo leta ikeneye abo
badashoboye kwirihira amashuri ». Ayo magambo mabi yuje
agasuzuguro yaduciye intege cyane ataretse no kutwumvisha ko
Leta yacu itatwitayeho na busa. Ni yo mpamvu dusaba ko
Muligande ko yakwegura tugahabwa undi ukunda abantu n’umurimo.
4.
Benshi muri twe ntibagishobora kubona icyo barya n’aho
bacumbika.
Tugerageza
kwirwanaho uko dushoboye mbese nk’intama zitagira umushumba.
Hari abajya ibihe byo kuryama, bagasimburana ku gitanda kimwe
ari bane cyangwa batanu, mu ijoro rimwe. Hariho abajya ibihe
byo kurya kuko bakoresha ikarita imwe ya restaurant : ifunguro
ry’umwe bakarisaranganya ari batutu cyangwa bane. Ni ukuri
kwambaye ubusa : hari abanyeshuri bo mu mashuri makuru bageze
aho barya rimwe mu minsi itatu. Turibwira ko inkuru y’abasigaye
bitura hasi bagahemburwa n’imiti yo mu bitaro yamenyekanye. Ni
nde wundi utumva ko umunyeshuri waraye adasinziriye
akagerekaho no kuba adaheruka kurya adashobora kwiga ngo agire
icyo afata mu mutwe, uretse Ministre Muligande Charles ?
5. Abarimu
bacu bahembwa nabi bigatuma bajya gutera ibiraka ahantu henshi
kugira ngo bahangane n’ikibazo cy’ibiciro bihora bizamuka muri
iki gihugu.Kubera iyo mpamvu, umusaruro wabo uba muke kuko
batabona umwanya uhagije wo gutegura amasomo no kuyatanga uko
bikwiye.Imfashanyigisho bahabwa zidahagije ni ikibazo
cyabajijwe kenshi kitigeze gisubizwa.
6.Ihindagurwa
rya porogaramu zakunze gukorwa mu buhubutsi no mu kajagari
gakomeye rikomeje kutugiraho ingaruka mbi. Ingero ni nyinshi,
reka tuvuge zimwe muri zo :
a.Ikibazo cyo
kwiga mu cyongereza, twigishwa n’abarimu batize mu cyongereza
batanagihuguwemo bihagije byatumye dusubira inyuma cyane mu
bumenyi. Benshi mu barimu bategura amasomo yabo mu gifaransa,
bakayashyira kuri murandasi akaba ari yo iyahindura mu
cyongereza kitumvikana na busa, bakabijugunyira abanyashuri
ngo birwarize.
b.Ibyo
guhindura umwaka w’amashuri aho gutangira muri Nzeri nk’uko
byari bisanzwe , ugatangira muri Mutarama, muzi akavuyo
byateje , hakiyongeraho n’ingorane twahuye nazo zijyanye no
kwiga mu kwezi kwa 7 n’ukwa 8 kandi haba hashyushye cyane.
c.Ku
byerekeye amashuri yisumbuye : gukuraho internat ni icyemezo
giteye ingorane nyinshi.Tuzi ukuntu Internat yafashaga abana
gucumbikirwa, kugaburirwa, guhabwa uburere bwiza, guhabwa
ibyangombwa byorohereza umwana ugitangira amashuri yisumbuye
kwiga atuje (nk’amazi n’amashanyarazi), kudakora ingendo za
buri munsi mu mvura n’izuba…Icyo cyemezo ngo cyari kije
gufasha ababyeyi kudatanga amafaranga menshi y’ishuri ariko
umusaruro wacyo mubi waragaragaye :ubumenyi buri ku rwego rwo
hasi, uburere bwarahazahariye ! Ubwo se inyungu ya gahunda
nk’iyo iri he ?
d.Raporo y’Inteko
ishinga amategeko yagaragaje bisadubirwaho, nyuma y’igenzura
ryakozwe mu 2009, ko ubumenyi butangwa n’amashuri makuru na
Kaminuza yo mu Rwanda bwasubiye inyuma cyane y’urugero
rukenewe. Nyamara nyuma y’isohoka ry’iyo raporo, nta ngamba
zafashwe zo gukemura ibyo bibazo. Kubera iyo mpamvu turasaba
ko Ministre Muligande yakweguzwa.
7.
Last but not least : Kwimwa uburenganzira
bwo kuvuga icyo umuntu atekereza no kujya mu mashyirahamwe
anyuranye bikomeje guca urubyiruko mo ibice.
Mu
bigaragarira amaso ya buri wese, abanyeshuri bitwa « Abacitse
ku icumu rya jenoside yakorewe Abatutsi » muri mata 1994, nibo
bonyine bafite uburenganzira bwo kuvuga icyo bashaka,
bagakorera no mu mashyirahamwe yabo nka AERG ntawe ubahagaze
hejuru.
Nyamara twarabisesenguye dusanga na bo nta bwisanzure na busa
bafite. Bahawe gusa uruhushya rwo gutekereza nka FPR ,
guhitisha amatangazo yayo, kuvuga ko byose bigenda neza mu
gihugu n’aho baba batabyemera no kuneka ibyo bagenzi babo
b’Abahutu bakora. Muri twebwe abanyeshuri bacitse ku icumu,
hari benshi bamaze kubirambirwa, tukaba twifuza gufatwa
nk’abandi.
Abanyeshuri bo mu bwoko bw’Abahutu tubujijwe gutekereza no
kugaragaza icyo dutekereza. Nta n’ubwo twemerewe kugira
ishyirahamwe duhuriramo. Iyo tugize ingorane tugahurira hamwe
turi bane cyangwa batanu, tukamara iminota nka 30 tuganira,
ubwo raporo ihita itangwa ko habonetse umutwe ukora inama
zitemewe zigamije guhungabanya umutekano w’igihugu no
gukwirakwiza ingengabitekerezo ya jenoside. Abafunzwe muri
ubwo buryo si bake kandi bari bakwiye kurenganurwa bidatinze.
Uko guhora duhagaritse umutima amanywa n’ijoro turabirambiwe,
nta mbaraga nta n’ubushake tugifite bwo kubyihanganira.
Tuzi neza ko icyo kibazo gikururwa na Leta kuko ari yo imaze
imyaka isaga 17 ikandagira ubwo burenganzira bwo kwishyira
ukizana umuntu wese avukana. Dusanga kandi icyo kibazo
cyaragize uruhare mu kongera umubare w’abanyeshuri b’abarakare
ku buryo ntawe byazatungura bihaye guhangana na Leta. Ministre
Muligande kimwe n’abamubanjirije ntacyo yakoze ngo gikemuke,
akwiye kwegura.
IBYIFUZO :
Dushingiye ku byo tumaze
kubagezaho, Nyakubahwa Perezida wa Repubulika, turasanga:
1.
Ministre Muligande mwari mukwiye kumuvanaho, mukaduha undi
ushoboye akazi kandi ufite ubushake bwo kwegera abanyeshuri,
guteza imbere uburere n’uburezi.
2.
Mwakagombye kumenya ko abanyeshuri bose ari Abanyarwanda kandi
ko bagomba kureshya imbere y’amategeko. Guhitamo bamwe
bagafashwa na Leta abandi bakibagirana ni akarengane tubona ko
kabyara amacakubiri ashobora kuzadusenyera igihugu mu gihe
kizaza.
3.
Turasaba ko abanyashuri bose bimwe inguzanyo ya Leta
bayihabwa, abaretse kwiga bakagarurwa mu ishuri mu maguru
mashya,bitagombye kugibwaho impaka.
ICYEMEZO:
Twiyemeje kwiga tubishizeho umuhate no kwakira uburere bwiza
dutozwa kugira ngo tuzagirire igihugu cyacu akamaro. Ntitubona
neza impamvu Leta yahitamo kuduca intege.
Gusa rero ibintu bikomeje kugenda nk’uko bimeze muri iki
gihe, byatuma duhaguruka tukajya mu myigaragambyo,wenda
tukaraswa, ariko tukazayihagarika ari uko bihindutse.
Bikorewe i Kigali, taliki ya 21 Gashyantare 2011.
Abiyemeje kuvugira abandi muri KIE:
Mutwewingabo Samson
Nyinawingoma Maryse
Bisengimana Joseph
Uwabikira
Pauline


text:
Hari uburyo umuntu wese yitwara mu bibazo , abakobwa benshi bitondera cyangwa batinya gusura abahungu ku nshuro ya mbere kuko baba bibwira ko bashobora kugwa mu mutego wo kuryamana nabo, kubera iyi mpamvu aba bakobwa nabo bishakira ibibazo byabakura muri uyu mutego kugira ngo bataza kuryamana nabo basore basuye ku nshuro yambere, gukora imibonano mpuza bitsina biragoye kubyirinda ku bantu bakundana ariko kandi abakobwa akenshi baba bashaka kwifata kugira ngo bazabikore nibura hari aho urukundo rwabo rumaze kugera.
Ibyo benshi mu bakobwa bakora iyo badashaka kuryamana n’abahungu baba basuye :
10. Baba bashaka ko urugi ruhora rufunguye;
Abakobwa rimwe na rimwe bihagararaho ku ruhande rwabo bagasaba abahungu basuye kudakinga urugi rw’inzu cyangwa rw’icyumba baba barimo kugirango buri wese uri aho hafi abone ibyo barimo.
Iyo ibi umukobwa yifuje abigezeho umuryango ukaguma ufunguye ahita yishyira mu mutuzo yumva ko umuhungu bari kumwe ataza ku musagararira amwikoraho ibijyanye n’irari rye mu gihe umuryango urangaye.
9. Yambara imyenda imufashe;
Ikindi kintu abakobwa bakora iyo basuye abahungu mu nzu zabo ni ukwambara imyenda ibafashe (ibegereye) cyane kandi igoye kuyambura(kuyikuramo), ibi rero bihita bigora abahungu bikaza gufasha aba bakobwa gusubira aho baturutse intego yabo yo kwima uwo basuye bayigezeho.
8. Kuvuga ko bari mu mihango;
Abakobwa baziko abagabo badakunda kumva ko basuwe n’abakobwa bari mu mihango, abagabo benshi bacibwa intege zo kuryamana n’abakobwa iyo bababwiye ko bari mu mihango, ibi rero bihita biba intwaro ikomeye ku bakobwa benshi dore ko benshi bahita banambara twadutambaro bambara iyo bari mu mihingo kabone nubwo baba batayirimo kugirango bemeze aba bagabo gusa.
7. Aza kugusura ari kumwe n’izindi nshuti ze;
Abakobwa ntibakunda gusura abahungu ku nshuro ya mbere ari bonyine, bibabera byiza kugenda bari kumwe n’inshuti zabo umwe cyangwa babiri ibi bimufasha kwirinda kuba hari cyo umusore yamusaba cyerekeranye no kuryamana nawe mu gihe bari kuganira ari benshi.
6. Ntabwo yemera kwicara ku buriri;
Abakobwa benshi banga kwicara ku buriri iyo basuye abasore cyane ko baba batekerezako bishobora kubashyira mu mutego wo kuryamana nabo.
Uburiri barabwitondera cyane bakabwanga kuko buba bushobora kubagusha mu mutego, kuko ngo akenshi iyo wicaye ku buriri kuryama nabyo biba biri hafi bigatuma uba wakora ibyo utateganije muri icyo gihe, niyo mpamvu bihitiramo rero kwicara nibura ku ntebe.
5. Kwitaba telefoni bidashira;
Iyo abakobwa batangiye kurambirwa ahantu bamaze umwanya cyangwa batangiye kubona ubajyana mubyo badashaka, batangira kwiyitabisha telefoni zidashira kugirango umuhungu bari kumwe aboneko ashaka gutaha, rimwe na rimwe ukumva atangiye gusaba imbabazi kuwo bari kuvugana kuri telefoni kugirango uwo bari kumwe yumveko hari indi gahunda yarafite agomba kujyamo ako kanya.
Hari nabakobwa bahita babipa abakobwa bagenzi babo ngo babahamagare kugirango nibura bibe byakumira umuhungu guhingutsa igitekerezo cyuko ashaka ko baryamana kuko aba abona ahuze.
4. Yita ku kintu runaka ku buryo budasanzwe;
Ikindi kintu abakobwa bakora iyo basuye abahungu nta gahunda yo kuryamana nabo bafite ni ugushyira umutima wabo n’amaso yabo ku kintu runaka basanze muri iyo nzu, cyangwa ahantu runaka, usanga bamwe basoma ibitabo ubona babyitayeho abandi cyane, cyangwa bari kurebai filimi ukagirango niyo yaje kureba ukabona neza yimye umuhungu umwanya wo kumwitaho ngo baganire ibyabo.
3. Imirimo myinshi;
Umukobwa udashaka gusura umuhungu kubera kwanga ko baryamana aba afite impamvu nyinshi zituma atava murugo iwabo, ariko birangira umusore amwemeje ko agomba kumusura iyo rero aje, biba ari ukuhikoza avugako afite ibintu byinshi byo gukora mu rugo iwabo bikarangira rero nta mwanya nawe ahaye umuhungu wo kuba bajya mu bindi.
2. Inkuru zibabaje kandi zikora ku mutima;
Igihe kimwe abakobwa bashaka inkuru zibabaje bakazitegura bazi neza ko umuntu wese bazibwira yahita abagirira impuhwe agahindura ibitekerezo yarabafiteho, ahanini izi nkuru ziba zibanda ku bibazo yahuye nabyo mu rukundo ku mukunzi umwe cyangwa 2 bamuhemukiye mbere yuko ahura nuwo baba bari kumwe ako kanya, iyo ari kuvuga iyi nkuru ubona asa naho ahahamutse ibi rero bikora no ku muhungu cyane nawe akaba yagwa mu kantu. Nyuma yaha umuhungu ntagitekerezo cyo kujya mu buriri aba agifite kubera ibyo aba amaze kumva, birangira aherekeje umukobwa anamugiriye impuhwe.
1.Bagaragaza isura itishimye;
Rimwe na rimwe abakobwa bahitamo kuza gusura abasore mu mazu yabo kunshuro y ambere birakaje, bakitwara nkaho batameze neza ubona basa naho bashaka kuba bonyine nta muntu bashaka ko abegera kugeza batashye, abasore nabo bahita babibona bagahitamo kubihorera kubera isura baba baberetse ahubwo umuhungu bikarangira ariwe wifuje ko umukobwa ataha.


text:
ABAKURAMBERE N’ABAHANUZI
IGICE CYA 44 - BAMBUKA YORODANI21
Abisiraheli baririra umuyobozi wabo wari wapfuye, maze bamara iminsi mirongo itatu bakora imihango yihariye mu rwego rwo kumwibuka. Kugeza igihe yari atakibarangwamo, ntabwo bari barigeze basobanukirwa neza agaciro k’inama ze nziza, impuhwe ze za kibyeyi ndetse no kwizera kwe kudacogora gushikamye. Bibutse ibyigisho byiza yari yarabigishije ubwo yari akiri kumwe nabo maze bongera kunyurwa nabyo mu buryo bwimbitse. AA 329.1
Mose yarapfuye ariko ibyo yakoze byakoraga ku mitima y’abantu ntibyapfanye nawe. Byakomeje kubaho no kujya bigaruka mu mitima y’ubwoko bwe. Kwibuka uwo muntu wari utunganye kandi utarikanyizaga byari kuzakundwa cyane mu gihe kirekire kubw’imbaraga icecetse kandi yemeza yagombaga guhindura n’ubuzima bw’abari barasuzuguye amagambo ye akiri muzima. Nk’uko ikirengarenga cy’izuba kimurikira mu mpinga z’imisozi izuba rimaze kuminuka inyuma y’udusozi, ni na ko imirimo y’abera, intungane n’abantu beza imurikira isi nyuma y’igihe kirekire cyane abayikoze barapfuye. “Umukiranutsi azibukwa iteka ryose.” Zaburi 112:6. AA 329.2
Nubwo abantu bagize agahinda kenshi kubw’igihombo gikomeye bari bagize cyo kubura Mose, bari bazi ko badasigaye bonyine. Inkingi y’igicu yakomeje kuba hejuru y’ihema ry’ibonaniro ku manywa n’inkingi y’umuriro ikahaba nijoro. Icyo cyari igihamya cy’uko Imana izakomeza kubayobora no kubafasha mu gihe bari kugendera mu nzira y’amategeko yayo. AA 329.3
Ubwo Yosuwa ni we wari umuyobozi wemewe w’Abisiraheli. Yari azwi cyane ko ari umuntu w’intwari, kandi icyo gihe impano ze n’ubupfura bwe byahawe agaciro mu buryo bwihariye mu mateka y’ubwoko bwe. Kugira ubutwari, kudakebakeba, kwihangana, ubutungane ndetse no kutita ku nyungu ze bwite kubwo kwita kubo yari ashinzwe, ndetse ikiruta byose agakoreshwa no kwizera Imana kuzima; iyo ni o mico yarangaga umugabo watoranyijwe n’Imana kugira ngo ayobore ingabo z’Abisiraheli azinjize mu Gihugu cy’Isezerano. Mu gihe Abisiraheli babaga mu butayu, Yosuwa yari yarakoze nka minisitiri w’intebe wa Mose, kandi kubwo kuba umwizerwa nyakuri ndetse utuje, gushikama kwe ubwo abandi badohokaga, kudateshuka kwe ku kuri ari mu byago, byari byarabaye igihamya cy’uko ari we muntu ukwiriye gusimbura Mose na mbere y’uko ijwi ry’Imana rimuhamagarira kujya mu mwanya we. AA 329.4
Yosuwa yitegereje umurimo wari imbere ye maze arahangayika cyane kandi ntiyigirira icyizere; ariko ubwoba yari afite yabukijijwe no guhumuriza n’Imana imwiringiza iti: “Nk’uko nabanaga na Mose, ni ko nzabana na we; sinzagusiga, kandi sinzaguhana . . . uzatuma aba bantu bazungura igihugu narahiye ko nzaha ba sekuruza babo.” “Aho muzakandagira hose ndahabahaye, nk’uko nabwiye Mose.” Kugeza kure mu mpinga z’imisozi z’i Lebanoni, kugera ku nkengero z’inyanja nini no kugera ku nkengero za Ufurate mu burasirazuba, aho hose hagombaga kuba ahabo. AA 329.5
Kuri iri sezerano yahawe hongeweho uku kwihanangirizwa aya ngo: “Icyakora ukomere, ushikame cyane kugira ngo witondere amategeko yose umugaragu wanjye Mose yagutegetse.” Imana yamuhaye aya mabwiriza iti: “Ibiri muri iki gitabo cy’amategeko ntukarorere kubihamisha akanwa kawe; ahubwo, ujye ubitekereza ku manywa na nijoro,” “ntuzayateshuke, uciye iburyo cyangwa ibumoso; [...] “ni ho uzahirwa mu nzira zawe, ukabashishwa byose.” AA 330.1
Abisiraheli bari bakibambye amahema yabo iburasirazuba bwa Yorodani, kandi Yorodani ni yo yari inkomyi ya mbere yari imbere yabo yababuzaga kwinjira muri Kanani. Ubutumwa bwa mbere Imana yahaye Yosuwa bwari ubu ngo: “Haguruka, wambukane n’aba bantu bose ruriya ruzi rwa Yorodani, mujye mu gihugu mbahaye.” Nta mabwiriza bahawe yerekeye uburyo bagombaga kwambuka. Nyamara Yosuwa yari azi ko ibyo Imana yategetse byose izashakira ubwoko bwayo uburyo bwo kubikora, kandi muri uko kwizera, uwo muyobozi w’intwari yahereyeko atangira kwitegura ngo bakomeze urugendo rwabo. AA 330.2
Ku ntera y’ibirometero bike cyane uvuye ku ruzi rwa Yorodani, ahari hateganye n’aho Abisiraheli bari bakambitse, hari umujyi wa Yeriko wari ufite inkike zikomeye cyane. Byagaragaraga ko uyu mujyi ari wo rembo ryinjira muri icyo gihugu cyose, kandi wajyaga kubera Abisiraheli inzitizi ikomeye. Kubw’iyo mpamvu, Yosuwa yohereje abasore babiri b’abatasi kugira ngo basure uwo mujyi kandi bagire n’icyo bamenya ku baturage bawo, ubukungu bwawo no gukomera k’uburinzi urindishijwe. Kubera ko abaturage b’uwo mujyi bari batewe n’ubwoba kandi bakekakeka umuntu wese, bahoraga bari maso maze bituma abo batasi bagwa mu kaga gakomeye. Ariko barokowe na Rahabu, umugore w’i Yeriko, wabikoze yigerejeho. Ku bw’ineza yabagiriye, bamusezeranyiye yuko nta cyo azaba nibafata uwo mujyi. AA 330.3
Abo batasi bagarukanye inkuru nziza bavuga bati: “Ni ukuri koko, Uwiteka ashyize iki gihugu cyose mu maboko yacu, kandi bene cyo twabakuye umutima.” Bari babwiriwe i Yeriko aya magambo ngo: “Twumvise uburyo Uwiteka yakamije Inyanja Itukura muyigezeho muva mu Egiputa, n’ibyo mwagiriye abami bombi b’Abamori bo hakurya ya Yorodani, Sihoni na Ogi, abo mwarimbuye rwose. Tubyumvise, uwo mwanya imitima yacu ishya ubwoba, nta muntu n’umwe mutakuye umutima, kuko Uwiteka Imana yanyu ari yo Mana yo hejuru mu ijuru no hasi mu isi.” AA 330.4
Noneho bahise bahabwa amabwinizwa yo kwitegura ngo bakomeze urugendo. Abantu bagombaga gutegura ibyo kurya bizamara iminsi itatu, kandi ingabo nazo zagombaga kwitegura urugamba. Bose bemereye icyarimwe gahunda umuyobozi wabo abahaye kandi bamugaragariza icyizere bamufitiye n’uko bamushyigikiye bati: “Ibyo udutegeka byose tuzabikora, n’aho uzadutuma hose tuzajyayo. Nk’uko twumviraga Mose muri byose, nawe ni ko tuzakumvira; icyakora Uwiteka Imana yawe ibane nawe, nk’uko yabanaga na Mose.” AA 330.5
Nuko ingabo ziva aho bari bakambitse i Shitimu, ziramanuka zijya ku nkengero za Yorodani. Nyamara bose bari bazi ko baramutse badafashijwe n’Imana nta byiringiro bagira byo kwambuka. Muri ayo mezi y’umwaka (hari mu gihe cyitangira ry’ubushyuhe) urubura rwo ku misozi rwashongaga rwari rwatumye Yorodani yuzura ku buryo inkombe zari zarengewe ntibishoboke yuko umuntu yakwambuka nk’uko bisanzwe. Imana yashakaga ko Abisiraheli bambuka Yorodani mu buryo bw’igitangaza. Yosuwa abibwiwe n’Imana, yategetse abantu kwiyeza; bagombaga kureka ibyaha byabo kandi bakiyuhagiraho imyanda y’inyuma ku mubiri. Yaravuze ati: “Kuko ejo Uwiteka azakora ibitangaza muri mwe.” “Isanduku y’isezerano” yagombaga kubajya imbere. Igihe babonaga ikimenyetso cy’uko Imana iri kumwe nabo (ari cyo sanduku y’isezerano), gihetswe n’abatambyi, gikuwe ahacyo hagati mu nkambi maze kikerekeza ku ruzi, nabo bagombaga guhaguruka bakayikurikira. Ibyagombaga kuba mu kwambuka kwabo byari byavuzwe mbere; maze Yosuwa aravuga ati: “Iki ni cyo kizabamenyesha yuko Imana Ihoraho iri muri mwe, kandi yuko itazabura kubaneshereza Abanyakanani... nimwitegereze isanduku y’isezerano ry’Uwiteka nyir’isi yose, irababanziriza muri Yorodani.” AA 330.6
Igihe cyateganyijwe kigeze barahaguruka bakomeza urugendo, bayobowe n’isanduku y’isezerano yari ihetswe n’abatambyi ku ntugu. Abantu bari bahawe amabwiriza yo kutegera abari bahetse isanduku bityo hagati yabo hakajya intera ijya kungana na kirometero imwe. Abantu bose biterezanyije amatsiko menshi ubwo abatambyi bamanukaga bagana ku nkombe za Yorodani. Bababonye bagenda bigengesereye bahetse isanduku yera berekeza ku ruzi rwasumaga cyane, kugeza ubwo ibirenge by’abari bayihetse byarengewe n’amazi. Mu kanya gato cyane amazi yo haruguru yarahagaze, naho ayo hepfo arakomeza aratemba, maze ubutaka uruzi rwanyuragaho buragaragara. AA 331.1
Kubw’itegeko ry’Imana, abatambyi barakomeza maze bageze hagati barahagarara n’abandi bose baramanuka barambuka bajya ku nkombe yo hakurya. Uko ni ko Abisiraheli bagaragarijwe neza igihamya cy’uko imbaraga yahagaritse amazi ya Yorodani ari na yo yari yarakinguriye amarembo ababyeyi babo mu Nyanja Itukura mu myaka mirongo ine yari ishize. Igihe abantu bose bari bamaze kwambuka, isanduku ubwayo yarambukijwe ijyanwa ku nkombe y’iburengerazuba. Isanduku ikimara kwambuka n’abatambyi bakimara gushinga ibirenge imusozi, amazi yari yagomewe arahomboka, arasendera arenga inkombe z’ uruzi. AA 331.2
Abantu bo mu bisekuru byagombaga kuzakurikiraho ntibagombaga gusigara badateganyirijwe igihamya kigaragaza icyo gitangaza gikomeye. Igihe abatambyi bari bahetse isanduku bari bagihagaze muri Yorodani hagati, hari habanje gutoranywa abagabo cumi na babiri, umwe umwe muri buri muryango, buri wese yagombaga gutoragura ibuye rimwe aho uruzi rwanyuraga, aho abatambyi bari bahagaze maze akaryambukana ku nkombe y’iburengerazuba. Ayo mabuye yagombaga gushingwa aho babambye amahema yabo ubwa mbere hakurya y’uruzi akaba urwibutso. Abisiraheli bategetswe kuzajya basubiriramo abuzukuru n’abuzukuruza babo igitekerezo cyo gucungurwa kwabo Imana yabagiriye nk’uko Yosuwa yabivuze ati: “Kugira ngo amahanga yose yo mu isi amenye ko Uwiteka agira amaboko akomeye, bajye batinya Uwiteka Imana yanyu iteka ryose.” AA 331.3
Impinduka icyo gitangaza cyagombaga gutera ku Bisiraheli no ku banzi babo yari ikomeye cyane. Icyo gitangaza cyizezaga Abisiraheli yuko Imana yari igikomeje kuba muri bo no kubarinda, kikaba n’igihamya cy’uko Imana izabafasha ikoresheje Yosuwa nk’uko yakoresheje Mose. Ibyiringiro nk’ibyo byari bikenewe kugira ngo bikomeze imitima yabo ubwo bari bagiye kwigarurira icyo gihugu kandi iyo ikaba yari inshingano itoroshye yari yaracogoje ukwizera kw’ababyeyi babo mu myaka mirongo ine yari ishize. Mbere y’uko bambuka Uwiteka yari yabwiye Yosuwa ati: “Uyu munsi ndatangira kugukuza mu maso y’Abisirayeli bose, kugira ngo bamenye yuko ndi kumwe na we nk’uko nabanaga na Mose.” Ibyabayeho byasohoje iryo sezerano. “Uwo munsi Uwiteka akuza Yosuwa mu maso y’Abisirayeli bose, baramwubaha, nk’uko bubahaga Mose, iminsi yose yamaze akiriho.” AA 331.4
Uku kwigaragaza kw’imbaraga z’Imana mu byo yagiriye Abisiraheli kwari kugambiriye nanone kongera ubwoba bw’amahanga yari abakikije yabatinyaga, bityo bikabategurira uburyo bworoshye bwo kuyatsinda burundu. Ubwo inkuru y’uko Imana yahagaritse amazi ya Yorodani imbere y’Abisiraheli yageraga ku bami b’Abamori n’ab’Abanyakanani, imitima yabo yahiye ubwoba bwinshi. Abaheburayo bari baramaze kwica abami batanu b’i Midiyani, barishe umwami w’Abamori wari ukomeye witwaga Sihoni, na Ogi umwami w’i Bashani, maze noneho kwambuka Yorodani kwabo yahagaze kandi ishega bitera ubwoba bwinshi amahanga yari abakikije. Ari Abanyakanani, ari Abisiraheli bose na Yosuwa ubwe, bose bari bahawe igihamya kidashidikanywaho ko Imana nzima, Umwami w’ijuru n’isi, yari hagati mu bantu be kandi ko atazigera abareka cyangwa ngo abatererane. AA 332.1
Hafi ya Yorodani ni ho Abaheburayo babambye amahema yabo ubwa mbere muri Kanani. Aho ni ho Yosuwa “yakebeye Abisiraheli;” “nuko Abisirayeli babamba amahema i Gilugali, baziririza Pasika.” Guhagarikwa k’umuhango wo gukebwa kwabayeho uhereye ubwo bigomekeraga i Kadeshi, byari byarabaye igihamya gihoraho ku Bisiraheli ko bishe isezerano Imana yagiranye nabo, nyamara gukebwa cyari ikimenyetso gihamya iryo sezerano. Nanone kandi guhagarika kwizihiza Pasika, kandi yari urwibutso rwo gucungurwa kwabo bakurwa mu Misiri, byari byarabaye igihamya cy’uko Uwiteka atanejejwe n’uko bifuje gusubira mu gihugu cy’uburetwa. Ariko noneho, imyaka yo kurekwa yari irangiye. Imana yongeye kuzirikana Abisiraheli nk’ubwoko bwayo, kandi ikimenyetso cy’isezerano cyongera gusubizwaho. Umuhango wo gukebwa wakorewe abantu bose bari baravukiye mu butayu. Maze Uwiteka abwira Yosuwa ati: “None mbakuyeho igisuzuguriro Abanyegiputa babasuzuguraga,” kandi mu rwego rwo kwerekeza kuri uwo muhango, aho hantu baribabambye amahema bahita Gilugali, bisobanura “gukuraho.” AA 332.2
Amoko y’abapagani yari yaragiye asuzugura Uwiteka n’ubwoko bwe kuko Abaheburayo bari barananiwe kwigarurira Kanani bakiva mu Misiri nk’uko bari babyiteze. Abanzi babo bari baratsinze kuko Abisiraheli bari barazerereye igihe kirekire cyane mu butayu, kandi mu buryo bwo kubakwena, abapagani bavugaga ko Imana y’Abaheburayo itashoboraga kubazana mu Gihugu cy’Isezerano. Noneho Uwiteka yari yerekanye ububasha n’urukundo bye mu buryo bukomeye, atandukanya uruzi rwa Yorodani imbere y’ubwoko bwe, bityo abanzi babo ntibari kuzongera kubasuzugura. AA 332.3
“Ku munsi wa cumi n’ine w’ukwezi nimugoroba,” bizihirije Pasika mu kibaya cya Yeriko. “Bukeye bw’umunsi wa Pasika, uwo munsi nyine bawuryaho ibigugu by’ingano zo muri icyo gihugu, n’udutsima tudasembuwe n’ibigori bikaranze. Nuko bukeye bw’uwo munsi baririyeho ibigugu by’ingano zo muri icyo gihugu, manu ntiyongera kuboneka, Abisiraheli ntibongera kubona manu ukundi, ahubwo uwo mwaka barya imyaka y’igihugu cy’i Kanani.” Imyaka myinshi bamaze bazerera mu butayu yari irangiye. Amaherezo Abisiraheli bagendagendaga mu Gihugu cy’Isezerano. AA 333.1


text:
MINISPOC yatangije iserukiramuco ryo gusoma 2018
Yanditswe na SEZIBERA ANSELME
Minisiteri y’Umuco na Siporo (MINISPOC) ku bufatanye n’Umujyi wa Kigali, Minisiteri y’Uburezi (MINEDUC), n’abandi bafatanyabikorwa batandukanye batangije iserukiramuco ryo gusoma (Car free day Reading festival) mu nsanganyamatsiko igira iti: “Dusome, twongere ubumenyi, duteze imbere ireme ry’uburezi”.
Intego rusange ya ‘Car free day reading campaign 2018’ harimo guteza imbere umuco wo gusoma no kwandika mu banyarwanda b’ingeri zose, kugaragariza Abanyarwanda ko mu Rwanda hari ibitabo byanditse mu Kinyarwanda; gushishikariza ababyeyi kugurira abana ibitabo, kubaha umwanya wo kubisoma no kubatoza kugana amasomero, guteza imbere uruganda rw’igitabo mu Rwanda.
Seminega Felix, umwe mu bitabiriye iri serukiramuco akaba umwanditsi w’inkuru zishushanyije, avuga ko iri serukiramuco ari umwanya mwiza wo kumenyekanisha ibyo bakora.
Agira ati “Uyu ni umwanya mwiza MINISPOC iba iduhaye ngo twereke Abanyarwanda ibyo dukora. Turashishikariza Abanyarwanda kujya bagura ibitabo cyane cyane ababyeyi kujya bagurira abana babo ibitabo”.
Ibyo kandi byagarutsweho na Simbi Immaculée ufite isomero mu mujyi wa Kigali mu karere ka Gasabo, avuga ko ari gikorwa kiza gikangurira abantu b’ibyiciro bitandukanye kurangwa n’umuco wo gusoma wakuze kugenda unengwa ko Abanyarwanda batabyitabira.
Mutangana Steven ushinzwe ishami ry’umuco muri MINISPOC na we ahamya ko iryo serukiramuco rizagira impinduka nziza ku bantu mu bijyanye no kugira umuco wo gusoma nka politiki igihugu gishyize imbere.
Ni muri urwo rwego mu gihe cya “Car free day reading campaign 2018” abana, urubyiruko, ababyeyi, abanditsi, abasohora ibitabo, ababigurisha, abakora mu masomero rusange bamuritse ibitabo na servisi, buri wese witabiriye siporo n’abagize umuryango nyarwanda muri rusange bakaba barashishikarijwe kugira umuco wo gusoma.
Guteza imbere umuco wo gusoma no kwandika mu gihugu ni ingenzi, dore ko igihugu kiyemeje gushingira iterambere ku bumenyi. Abanyarwanda b’ibyiciro bitandukanye bakaba bashishikarizwa iyi gahunda.


text:
Abanyeshuri ba Ruyumba ngo umwe agiye kuba ijisho rya mugenzi we
Mu rwunge rw’amashuri rwa Ruyumba abanyeshuri bahiga basanga buri wese ni yirinda azanarinda mugenzi we.
Urubyiruko rwiga mu kigo cy’amashuri cya Ruyumba giherereye mu karere ka kamonyi mu murenge wa Nyamiyaga kuri uyu wa 4 Gashyantare 2016 rwaganirijwe ku bijyanye no kumenya ubuzima bwabo agaciro bufite, kubusigasira no kuburinda rwiyemeza kubera ijisho buri wese muri bo.
Niyonagira Athanase umupolisi ushinzwe guhuza abaturage na Polisi mu karere ka Kamonyi, ubwo yaganiraga n’aba banyeshuri, yabibukije ko umutekano wambere kuri bo aribo ubwabo bagomba kuwurinda birinda icyahungabanya ubuzima bwabo.
Bimwe mubyo yibukije aba banyeshuri birimo kugendera kure ikitwa ibiyobyabwenge ibyo aribyo byose, kugendera kure abagabo n’abasore bashuka abana b’abakobwa, abakangurira kujya batanga amakuru mu gihe hari uwo bamenye cyangwa bakeka.
Gushyira imbere indangagaciro na kirazira by’umuco nyarwanda biranga umunyarwanda ni byo ngo bizafasha aba banyeshuri gutsinda ibishuko byose no gukomera bakaba abagabo n’abagore b’ejo hazaza ndetse kandi bazanavamo abayobozi beza igihugu gikeneye.
Iradukunda Sabato umunyeshuri kuri iki kigo unahagarariye abandi, avuga ko bungutse byinshi ngo kuko ibyo babwirwaga ari ibigize ubuzima banyuramo umunsi k’uwundi kandi basabwa guhangana nabyo bakabitsinda.
Iradukunda avuga ko bigishijwe kwirinda ibiyobyabwenge birimo n’urumogi n’ibindi, ubuzererezi, ibishuko bitandukanye bishobora kubangiza ndetse bikaba byanabatesha amashuri yabo.
Agira ati “ku bwacu tugiye kureka ibiyobyabwenge n’ ibishuko byose dukorere mu murongo muzima turebe icyateza urubyiruko rwose imbere atari twe gusa,dufate icyerekezo kizima kuko ntabwo waba umuyobozi wishwe n’ibiyobyabwenge ntibishoboka”.
Niyomufasha Madina umunyeshuri uhagarariye abandi w’umukobwa, asanga ngo kuba biga kandi baza bavuye ahantu hatandukanye mu mico itandukanye ngo ntabwo habura abateshuka bagakora nabi ngo ariko bagerageza guhanana hagati yabo uwo baketse cyangwa bamenye.
Agira ati “ nyuma y’inyigisho nziza twahawe, niyo mpamvu natwe tugomba gufata umwanzuro wo kwihindura, tukitekerezaho tukareba uburyo tugomba guteza imbere igihugu cyacu kuko icyatuzanye hano ni ukwiga kugira ngo tuziteze imbere”.
Kiruhura Robert umuyobozi w’ikigo cya Ruyumba,avuga ko imyitwarire y’abana kuba myiza ari uguhozaho ngo cyane ko uko bakura bagenda bahinduka kandi kwitabwaho bigasaba ko babikora nk’abarezi ariko kandi bagafatanya n’ababyeyi cyangwa imiryango abana baturukamo.
Mu kiganiro cyahawe aba banyeshuri hashyizwe mu majwi abashoferi b’ibikamyo bahanyura buri kanya kuba bafite uruhare mugushuka abana, gusa ngo uzabifatirwamo akazabiboneramo isomo, ariko kandi muri rusange hasabwe ko abanyeshuri birinda ibirangaza muburyo bwose buri wese akaba ijisho rya mugenzi we.
Intyoza.com


text:
Ngoma: Polisi yaburijemo ubujura bwa Toni 7,5 z’ibishyimbo
Agoronome w’umurenge wa Remera na bamwe mu bayobozi b’utugari bakurikiranyweho kugurisha imbuto y’ibishyimbo yagenewe abaturage.
Polisi ikorera mu karere ka Ngoma yaburijemo ubujura bwa toni 7,5 z’ibishyimbo by’imbuto yari igenewe abahinzi muri gahunda yo kongera umusaruro.
Polisi ivuga ko imodoka yari itwaye iyi mbuto yafatiwe mu kagari ka Nyamagana, mu murenge wa Remera kuri uyu wa gatatu taliki ya 23 Werurwe, iyi mbuto ikaba yari yatanzwe na Leta igenewe abaturage b’umurenge wa Remera .
Iperereza ry’ibanze ngo ryerekanye ko agoronome w’umurenge wa Remera, ku bufatanye na bamwe mu bayobozi b’utugari bari bamaze kuyigurisha, aho kugeza ubu we, abayobozi b’utugari babiri n’uwari utwaye imodoka yafatanywe iriya mbuto bose bafashwe bagafungwa mu gihe iperereza ryatangiye.
Umuvugizi wa Polisi mu Ntara y’Iburasirazuba, Inspector of Police (IP) Emmanuel Kayigi yavuze ko ubujura bwaburijwemo nyuma y’aho abaturage ba Remera baboneye abantu barimo gupakira imodoka imifuka y’ibishyimbo babikura mu bubiko bari barabihunitsemo.
IP Kayigi yagize ati:” Nk’uko amabwiriza ya Minisitiri w’ubuhinzi yabivugaga, nta muturage wagombaga kurengerezwa ibiro 20 by’imbuto, abaturage rero babonye imodoka ipakira ku bubiko bw’umurenge bagira amakenga niko guhita bahamagara Polisi iri hafi aho, nayo yahise ifatira iyo modoka i Nyamagana, aho yafataga indi mifuka.”
IP Kayigi yongeyeho ko nyuma yo gufatwa, uyu mushoferi yatangaje ko yari yumvikanye na agoronome w’umurenge ndetse na bariya bayobozi bavuzwe haruguru, ko yazana toni 7,5 z’ibishyimbo bisanzwe bakagurana bo bakamuha imbuto.
Aha agira, ati:” Biragaragara ko ari amakosa guha imbuto umuntu udatuye aho iyo mbuto yagenewe gutangwa, kandi nta muturage uhabwa ibiro birenze 20 ariko we akaba yarapakiraga imodoka. Twatangiye iperereza ngo turebe ko nta ruswa yaba ibyihishe inyuma.”
Ingingo ya 325 y’igitabo cy’amategeko ahana ibyaha mu Rwanda, ivuga ku ihanwa ry’icyaha cyo kurigisa cyangwa konona umutungo; ivuga ko umukozi wese urigisa umutungo, amafaranga, impapuro zivunjwa amafaranga, ibyemezo by’imari n’inyandiko bya Leta cyangwa bitari ibya Leta, cyangwa ibintu byimukanwa by’undi yabikijwe ku bw’umurimo ashinzwe; ahanishwa igifungo kuva ku myaka irindwi (7) kugeza ku myaka icumi (10) n’ihazabu y’amafaranga yikubye inshuro kuva kuri ebyiri (2) kugeza kuri eshanu (5) z’agaciro k’umutungo warigishijwe cyangwa wononwe.
Intyoza.com


text:
Bitatu bya kane by’Isi bigizwe cyangwa bitwikiriwe n’amazi, kandi igice kinini cy’ayo mazi cyihariwe n’amazi y’inyanja, asigaye yose akaba ibiyaga, inzuzi, n’imigezi.
Uramutse ukurikiranye urugendo rw’igitonyanga kimwe cy’amazi aho rwahereye mu kirere, ugakomeza aho cyagiye gica mu misozi, ugakomeza ukagikurikirana mu rugendo rwacyo, wabona uru rugendo rwacyo rutangaje cyane.
Kuko wamara igihe cyawe cyose cyo kubaho wurira imisozi, umanuka mu migezi, ugenda munsi y’ ubutaka ndetse rimwe na rimwe ukisanga uri mu Nyanja, gusa urugendo rw’ amazi ntago rurangirira aho gusa, amazi yose akomeza gutemba.
Amazi agira urugendo rurerure ruhoraho kandi rwisubiramo, kuko amazi ahora mu rugendo rwo kuva mu kirere aza ku Isi, akongera akava ku Isi asubira mu kirere, mu rurimi rw’icyongereza urwo rugendo ruzwi ku izina rya “Water Cycle” cyangwa “Cycle de l’eau” mu rurimi rw’igifaransa.
Impamvu ituma urugendo rw’amazi ruhoraho kandi rwisubiramo, biterwa n’izuba. Imirasire y’izuba icanira amazi ari ku Isi, agacayuka, agahinduka umwuka, agasubira mu kirere (atmosphere) mu buryo bw’umwuka.
Iyo uwo mwuka w’amazi (water vapor) ugeze mu kirere uhura n’undi mwuka ukonje, bityo bigatuma nawo ugenda ukonja buhoro buhoro.Iyo umwuka w’amazi umaze gukonja cyane, urahinduka ukaba urubura, arirwo twe tubona mu kirere tukarwita ibicu cyangwa ibihu.
Iyo rwa rubura (ibicu by’imvura) rumaze kwirundanya ari rwinshi, ruramanuka rukagaruka ku Isi rugatanga imvura. Iyo imvura imaze kugwa, amazi y’imvura amwe ajya mu butaka (ground water), andi asigaye atabashije kwinjira mu butaka, asigara hejuru ku buso bw’Isi (Surface water).
Amazi asigara hejuru ku butaka niyo yongera agahura n’imirasire y’izuba agacayuka agahinduka umwuka, agasubira mu kirere akongera agahura n’umwuka ukonje akawukonjesha nkuko twabivuze mu gice cyo hejuru.
Ibi kandi ni nako bigenda ku mazi y’inyanja kuko nayo izuba riyarasaho imirasire, maze agacayuka hakazamuka umwuka w’amazi utarimo umunyu, mu gihe igice cy’umunyu gisigara mu nyanja.
Bisobanura ngo amazi arimo umunyu (amazi y’inyanja), izuba niryo rituma umunyu ujya ukwawo, noneho amazi yakuwemo (Fresh water), niyo yongera akazamuka mu kirere mu buryo bw’umwuka.
Amazi abantu bakoresha bavomye ku mavomo yabo aturuka mu migezi, aho aba atemba hejuru y’ubutaka.
Gusa aya mazi yo mu migezi atembera hejuru y’ ubutaka yose ntago ariko ahora atemba hari ayo usanga yirundanije adatemba akaba ariyo twita amazi y’ibiyaga.
Kugirango amazi tuvoma kuri za Robine zacu atugereho bisaba ko hubakwa urugomero ku kiyaga cyangwa ku migezi kugirango babone uko bayatunganya, banayakurura bayageza ku baturage asukuye.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .